ועדת הפנים והגנת הסביבה, כנסת 20, פרוטוקול מספר 789, 2019-03-25 13:00

יואב קיש: שלום, צהריים טובים לכולם, אני מתכבד לפתוח את ישיבת ועדת הפנים והגנת הסביבה בנושא משמעות מכתבו של היועץ המשפטי לממשלה לשר הביטחון, שהוא גם כמובן ראש הממשלה, בהקשר לשדה דב והשלכות על החקיקה בנושא.

יואב קיש: זה באמת מיוחד לראות בשלב כל כך קרוב לבחירות חדר ועדה מלא, אבל זה סימן שהנושא חשוב ולא סתם הוא גם קיבל אישור של ועדת ההסכמות.

יואב קיש: אנחנו פה, קואליציה ואופוזיציה, מאוחדים בנושא.

יואב קיש: אני רוצה להגיד בקצרה איך אני תופס את העניין ונשמח לאחר מכן לשמוע את התייחסויות חברי הכנסת והגורמים הרלוונטיים.

יואב קיש: בעקבות אירועי הבוקר אני חושב שברור לכולם שלא צריך לחכות שיפול טיל על בית מגורים כדי להבין שאנחנו במצב ביטחוני רגיש.

יואב קיש: אנחנו כפסע מאירוע מסלים בעזה שיכול לתפוס אותנו לפני הבחירות ויכול לתפוס אותנו אחרי הבחירות.

יואב קיש: זה לא בהכרח, דרך אגב, רק לשיקולנו, כי בצד השני מאתגרים אותנו, מבינים שתאריך הבחירות הוא רגיש מבחינתנו ואנחנו רואים איך ההסלמה קורית לנגד עינינו.

יואב קיש: בפעם האחרונה שעסקנו בנושא שדה דב דיברנו על שדה דב הצבאי ואני רוצה להבהיר לכולם שזו מטרת הדיון.

יואב קיש: אני לא הולך להיכנס בדיון הזה, אפילו לשנייה אחת, לבג"צים, לנושא האזרחי, לחולים, לטיסות לאילת.

יואב קיש: כל הדברים האלה לא רלוונטיים בדיון הנוכחי.

יואב קיש: הם נושאים שכבודם במקומם מונח אבל בדיון הזה אנחנו הולכים לעסוק אך ורק בנושא של שדה דב הצבאי.

יואב קיש: אני אומר את זה גם לחברי הכנסת, אני אומר את זה גם לנציגי הממשלה, לנציגי הציבור, וגם לך, ידידי, ראש עיריית אילת, שהגיע לפה אחרי ביקור אצל הנשיא.

יואב קיש: אנחנו עוסקים בדיון הזה בהשלכות על שדה דב הצבאי.

יואב קיש: אני מודה שכשק

יואב קיש: בעתי את הדיון הזה לא ידעתי לאיזה בוקר נתעורר אבל כן הייתה ברורה לי המציאות הביטחונית שאנחנו נמצאים בה.

יואב קיש: לכן גם הכנסת עשתה את שינוי החקיקה האחרון.

יואב קיש: עשינו אותו לדעתי אפילו אחרי הפיזור.

יואב קיש: אחרי הפיזור המליאה הצביעה ועבר שינוי מאוד משמעותי.

יואב קיש: אני לא רוצה להגיד שחזיתי אבל היה לי ברור שבמצב הביטחוני אנחנו הולכים להסלמה מול עזה.

יואב קיש: אני לא יודע להגיד מתי זה יקרה.

יואב קיש: מהצד השני, יש לנו שדה צבאי, שאמנם אין בו מטוסי קרב אבל אני לא אכנס ליכולות ומה כן מפעילים מאותו שדה.

יואב קיש: יש משמעות לשדה צבאי גם שם עם יכולות של חיל אוויר ואני מכיר אותן היטב.

יואב קיש: המשמעות של לוותר על נכס אסטרטגי, לבטל שדה תעופה צבאי – לא נתחיל לספור את שדות התעופה הצבאיים אבל אנחנו לא מדברים על עשרות שדות – יש לזה משמעות של ויתור על נכס אסטרטגי למדינת ישראל.

יואב קיש: האם נכון לעשות את זה בתקופת הזמן הזו?

יואב קיש: מצאנו לנכון, הוועדה הזו והמליאה, לחכות עם העניין הזה ולאפשר לשר הביטחון – יותר מזה, לחייב את שר הביטחון – לעשות בדיקה עם כל הגורמים הרלוונטיים ולהגיע להחלטה האם הוא אכן מפנה בתאריך היעד את השדה הצבאי.

יואב קיש: את אותה החלטה אפשר היה לקחת גם כמה חודשים מאוחר יותר.

יואב קיש: אני חושב שזה מה שאנחנו מכוונים אליו.

יואב קיש: אנחנו לא מכוונים פה עכשיו להחלטה לתקופות ארוכות.

יואב קיש: הצבא הרי קיבל החלטה לפני הרבה זמן שהסגירה תהיה ב-1 ביולי.

יואב קיש: אנחנו מכוונים לכך שההחלטה הזו תידחה בארבעה חודשים, ל-1 בנובמבר, כדי שנוכל אז לעשות הערכה רצינית עם ממשלה חדשה, שר חדש ולבחון האם סגירת השדה הצבאי היא אכן מהלך ביטחוני הכרחי וחכם, תקראו לו איך שאתם רוצים.

יואב קיש: לפחות נחשוב עליו עוד פעם.

יואב קיש: מה שקרה, בעקבות החוק פנה ראש הממשלה, בתפקידו כשר הביטחון, לגורמים הרלוונטיים – נדמה לי למנכ"ל משרד הביטחון, מנכ"ל משרד האוצר וגם ליועץ המשפטי לממשלה – לטובת היוועצות לגבי דחיית סגירת שדה דב הצבאי.

יואב קיש: אז קיבל שר הביטחון מכתב מהיועץ המשפטי לממשלה שהורה שאסור לו לקבל החלטה בנושא עד לאחר הבחירות.

יואב קיש: זה בעצם ההליך שבו אנחנו נמצאים כרגע.

יואב קיש: אני חושב, ואני אגיד את זה בצורה הכי ברורה, שליועץ המשפטי – ונמצא אתנו המשנה קמיניץ שנשמע אותו מתייחס לזה – אין מקום להתערב בנושא ביטחוני רגיש וקריטי שכזה, כמו שלא ציפינו אחרי אותם טילים שנפלו בתל אביב לפני שבוע, כששר הביטחון הנחה את צה"ל והיו כמאה תקיפות בכל עזה, שיהיה צורך להתייעץ עם היועץ המשפטי באותה נקודת זמן, האם זה מצריך את אישורו או לא; וטוב שכך ואני מאוד מקווה שלא נגיע למציאות שזה יחייב.

יואב קיש: לכן, אני חושב שאנחנו צריכים להפריד את הנושא האזרחי, שכמו שאמרתי, הוא לא על הפרק כרגע.

יואב קיש: השתמע במכתב כאילו התייחסו לזה אבל ברור שלא.

יואב קיש: צריך להתייחס אך ורק לנושא הצבאי, לסמכות מלאה לשר הביטחון, מתוך התפיסה שאנחנו עוסקים בנושא ביטחוני לאור המציאות שאנחנו רואים לנגד עינינו.

יואב קיש: הייתי רוצה לשמוע גם את חברי הכנסת בעניין.

יואב קיש: ארז, מבחינתי, הנושא המרכזי שאני רואה לנגד עיניי בדיון הזה הוא: או שאתם תחזרו מכם מהנחיית

יואב קיש: כם לשר הביטחון ותאפשרו לו את יכולת קבלת ההחלטה בגמישות המרבית כפי שצריך להיות בנושאים ביטחוניים; לחלופין, אם אתם חושבים שזה אירוע שיכול להשפיע על הבחירות בצורה כזו או אחרת, אז תדחו בסמכות בארבעה חודשים את סגירת השדה הצבאי.

יואב קיש: דרך אגב, זה לפעמים קורה בגלל בחירות אבל זה משהו שאני אשמח שתתייחס אליו, אם הוא רלוונטי.

יואב קיש: אני אומר לך שכמו שאני רואה את הכנסת – קואליציה ואופוזיציה כאחד מאוחדים בהבנה שאסור לסגור בעת הזו את השדה הצבאי, נקודה, וההחלטה הזו חייבת להידחות.

יואב קיש: אני אפילו חושב שהבדיקה שאמרנו שצריכה להיעשות מיותרת כרגע ואני חושב שנכון ללכת להנחיה גורפת שמחכים עוד ארבעה חודשים לפני סגירה של נכס אסטרטגי של מדינת ישראל, שדה תעופה צבאי פעיל.

יואב קיש: תודה.

יואב קיש: חבר הכנסת מיקי זוהר בבקשה.

מכלוף מיקי זוהר: תודה רבה.

מכלוף מיקי זוהר: אדוני היושב-ראש, כמו שאמרת, הדיון היום לא מתייחס לסוגיה האזרחית, למרות שברור לכולם מה המשמעות מבחינת העיר אילת.

מכלוף מיקי זוהר: לא צריך להרחיב על כך את הדיבור.

מכלוף מיקי זוהר: זה באמת נזק אדיר לעיר אילת ולתושביה.

מכלוף מיקי זוהר: "אדיר" זו אפילו מילה לא מספיק טובה כדי לתאר את זה.

מכלוף מיקי זוהר: זו פגיעה באיכות החיים הבסיסית שלהם.

מכלוף מיקי זוהר: מי שלא זוכר, אולי אנחנו צריכים להזכיר לו , הם גרים במקום - - -

סיגל ויצמן: לא צריך.

מכלוף מיקי זוהר: אני אשתדל שכן בכל זאת.

יואב קיש: מיקי, בוא נתכנס לנושא הדיון, בבקשה.

מכלוף מיקי זוהר: הם גרים במקום מאוד-מאוד מרוחק ממרכז הארץ ובשביל להשלים איכות חיים סבירה לתושבי אילת חייבים שתהיה נגישות נוחה לאזור המרכז.

מכלוף מיקי זוהר: זה לא נושא הדיון כרגע אבל אמרתי אותו בשביל תושבי אילת וראש העיר שנמצאים פה.

מכלוף מיקי זוהר: לגופם של דברים, כשאמרתם שיש חשש להתערבות פוליטית באירוע הזה, עצם הפעולה הזאת שקורית עכשיו היא סוג של התערבות פוליטית נגד הממשלה.

מכלוף מיקי זוהר: מי שחושב שלהעביר את שדה דב ערב הבחירות או לפני הבחירות עושה שירות טוב לממשלה טועה.

מכלוף מיקי זוהר: כבר זה עושה נזק פוליטי, בדיוק מה שכל הזמן אמרתם שאתם רוצים למנוע.

מכלוף מיקי זוהר: זה לעניין הטענות על הנזק הפוליטי.

מכלוף מיקי זוהר: לעניין ההחלטה, ברור לכולם שמדובר בהחלטה נמהרת שמונעת משיקולים כלכליים גרידא.

מכלוף מיקי זוהר: אין כאן שום שיקול אחר; לא שיקול אזרחי, לא שיקול ביטחוני, רק שיקול כלכלי – איך אנחנו מעשירים את קופת האוצר.

מכלוף מיקי זוהר: איך אנחנו עושים את זה?

מכלוף מיקי זוהר: לוקחים את הקרקעות יקרות הערך האלה ומוציאים אותן למכרז.

מכלוף מיקי זוהר: ברגע שיש כאן שיקול כלכלי אני מתחיל להיות מוטרד, כי מהניסיון שלי בארבע שנותיי בכנסת גיליתי שכל פעם כשהשיקול הכלכלי הוא הגורם המרכזי בהחלטה יש נזק מסוים, נגרם נזק מסוים, מישהו משלם את המחיר.

מכלוף מיקי זוהר: במקרה הזה מי שמשלם את המחיר זו חד-משמעית מדינת ישראל, גם בצד האזרחי, גם בצד הכלכלי.

מכלוף מיקי זוהר: תאמינו או לא, גם בצד הכלכלי.

מכלוף מיקי זוהר: יכול להיות שייכנס כסף לקופת האוצר אבל המדינה בסופו של דבר תפסיד כסף אחר כתוצאה מההחלטה הזו, ובטח ובטח שבמישור הכי חשוב, ועל כך גם התכנסנו פה היום, במישור הביטחוני.

מכלוף מיקי זוהר: כשאנחנו פוגעים בביטחון המדינה, הלכה למעשה, כפי שאנחנו רואים עכשיו בהחלטה הזו – ויש גם הוכחות חותכות וברורות שבאמת מראות שאנחנו פוגעים בביטחון המדינה בשביל לעשות כמה קופונים קטנים בשביל משרד האוצר, מר יוצר היקר – אני מבין שיש כאן בעיה.

מכלוף מיקי זוהר: לכן, הדיון הזה, קודם כל, הוא דיון חשוב, השאלה היא אם בסופו של דבר תוכל להתקבל פה החלטה של אותם גורמים שמקבלים את ההנחיות מהיועצים המשפטיים שלנו ומגורמים כאלה ואחרים לעכב את ההחלטה לפחות עד אחרי הבחירות, כשתוקם ממשלה שהיא תצטרך להכריע בסוגיה, לא רק הכלכלית הזו, גם הביטחונית הזו.

מכלוף מיקי זוהר: אני רוצה גם להזכיר, כרגע יש שר אוצר אחד, אני לא יודע מי יהיה שר האוצר הבא - - -

יואב קיש: אותו דבר לגבי שר ביטחון – אנחנו לא יודעים מי יהיה שר הביטחון.

מכלוף מיקי זוהר: יש שר ביטחון אחד ויהיה שר ביטחון אחר.

מכלוף מיקי זוהר: אני מקווה כמובן שזה יהיה מהצד שלנו אבל הכול יכול להיות, יש בחירות - - -

איתן ברושי: עד עכשיו זה היה מהצד שלכם וזה מה שיצא, אולי נחליף צד וייצא אחרת.

מכלוף מיקי זוהר: תתפלא אבל, הנה, אני יכול להעיד כאן כמה אנשי ימין ואנשי ליכוד נמצאים בחדר הזה שמתנגדים נחרצות.

מיקי לוי: תגיד עוד פעם שמאלנים, מיקי, שיהיה מעניין.

מכלוף מיקי זוהר: לא, אתה לא שמאל, אתה ימין מתון.

איתן ברושי: עד עכשיו לא היה מצע לליכוד, היום גילינו מצע.

איתן ברושי: קודם היה שיעור בכלכלה, עכשיו שיעור בתעופה.

מכלוף מיקי זוהר: היה שיעור בפוליטיקה גם.

רויטל סויד: מיקי, אני הייתי מקליטה את זה.

רויטל סויד: מיקי זוהר אומר שאתה ימין מתון כשהם אומרים שאתם שמאל חלש, אני הייתי מקליטה את זה.

מיקי לוי: מה שנכון, אפילו יותר מזה.

מכלוף מיקי זוהר: אתה מודה שאתה ימין מתון?

מיקי לוי: אמרתי את זה קבל עם ועדה, אני נץ ימני, לא סתם.

יואב קיש: הוא וגרמן זה הנצים הימנים אצלם.

יואב קיש: חברים, בואו נחזור לנושא.

מכלוף מיקי זוהר: משפט סיום.

מכלוף מיקי זוהר: חברים, תראו, אני חושב, פעם אחת, שמאחר שיש אי ודאות פוליטי – אנחנו לא יודעים מה יהיה בבחירות, אנחנו לא יודעים מי יהיה שר האוצר, אנחנו לא יודעים מי יהיה שר הביטחון, אנחנו לא יודעים איזו ממשלה תקום, אנחנו ממש באי ודאות פוליטי ערב הבחירות – ופעם שנייה, הסוגיות הביטחוניות שנדבר עליהן היום במהלך הדיון הן באמת סוגיות מטרידות, לחכות עם ההחלטה עד אחרי הבחירות.

מכלוף מיקי זוהר: תוקם פה ממשלה, אני מקווה בראשותנו, שתוכל לקבל הכרעה סופית בסוגיה לכאן ולכאן.

מכלוף מיקי זוהר: לעשות את זה עכשיו במחטף, ערב הבחירות, תוך כדי שאנחנו, הפוליטיקאים, לא באותה עמדת השפעה כמו שאנחנו במהלך קדנציה, שאנחנו יכולים להניע חקיקה, שאנחנו יכולים לעשות פעולות כאלה ואחרות, ועדות חקירה וכדו', בעיני לפחות זה לא הוגן, לא ציבורית, לא פוליטית ולא בשום אספקט אחר.

מכלוף מיקי זוהר: גם לא משפטית, אגב.

מכלוף מיקי זוהר: אני חושב שגם מבחינה משפטית זה לא עומד במבחן המשפטי הנדרש.

יואב קיש: תודה, מיקי.

יואב קיש: חבר הכנסת איתן ברושי, בבקשה.

איתן ברושי: אדוני היושב-ראש, חברי הכנסת והשותפים הרבים לדיון החשוב הזה, נדמה לי שבכל הכנסת הזאת - - -

יואב קיש: אני רק במילה אחת מבקש עוד פעם לחזור לנושא הצבאי ולהתמקד בו.

איתן ברושי: נכון אבל יש פה עוד איזשהו חיבור.

איתן ברושי: לא היה לפי דעתי נושא כל כך מוסכם בכנסת ה-20 כמו ההתנגדות לסגירת שדה דב בתל אביב.

איתן ברושי: דווקא בגלל שאני לא חושב שזה פוליטי אני לא קושר את זה גם לבחירות הבאות.

איתן ברושי: לפי דעתי יש פה ביטוי של סולם ערכים, יש פה ביטוי של סדר עדיפויות, יש פה ביטוי של אחריות של מדינה לגורלה של הפריפריה ויש פה שאלה האם אנחנו עד כדי כך התבלבלנו שעבור כמה אלפי יחידות דיור-יוקרה במרכז הארץ מוכנים לסכן את ביטחונם ושלומם, לא רק של תושבי אילת, הערבה, כל הכוחות שם והתיירות, אלא גם הצפון, הגולן וקריית שמונה.

איתן ברושי: דווקא כי זה לא פוליטי אני חושב שזה גם לא נכון להציג את זה "בואו נחליף ממשלה".

איתן ברושי: אנחנו, לפי דעתי, מציגים חזית מתואמת ומאוחדת של הבנה שאת שדה דב לא סוגרים וזה לא קשור לאיזו ממשלה.

איתן ברושי: לכן, שאלת הדחייה מנימוקי ביטחון היא חלק מתפיסה שיש בה טעות מההתחלה, טעות ושגיאה היסטורית.

איתן ברושי: השגיאה של הכנסת, שלפי דעתי הייתה צריכה להימנע כבר מזמן, וכך טענתי, שאסור לקבל החלטות לפרקי זמן קצרים.

איתן ברושי: אין גם אלטרנטיבות, זה שקר כלפי התושבים וכלפי אזרחי המדינה.

איתן ברושי: אין אלטרנטיבות.

איתן ברושי: זה או בן גוריון או שדה דב.

איתן ברושי: אין שום דבר באמצע.

איתן ברושי: אין לחפש חלופות.

איתן ברושי: כל ההחלטות האלה: "נראה בעוד חודשיים-שלושה", זה סתם בזבוז זמן ועוד מישהו מרוויח על איזו תוכנית שלא תצא לפועל.

איתן ברושי: לכן, המדינה חייבת לחזור לדרך הנכונה, גם למצפן וגם למצפון.

איתן ברושי: אני, כבן הארץ הזאת וכמי שנמצא כאן בשנים האחרונות וכאיש הפריפריה, פונה אליך, יושב-ראש הוועדה, ולחברים, אם אין מנוס אז נקבל החלטה, אבל באמת שבשעות האלה לא יכול להיות שהיועץ המשפטי יתערב בהחלטות שהן לא קשורות לתחום אחריותו.

איתן ברושי: הן לא נוצרו בגלל הבחירות, הן נוצרו כתוצאה מתהליך שנמשך כאן שנים, כתוצאה משגיאה היסטורית של האוצר ומינהל מקרקעי ישראל וכתוצאה מחוסר ערנות של הכנסת שבמקום לקבל החלטה גורפת היא קיבלה החלטה בשלבים.

איתן ברושי: חוץ מזה, נרגיע את הרוחות – זה לא נורא אם עושים דברים טובים מסיבות רעות.

יואב קיש: תודה.

יואב קיש: אני מודה שלא כל חברי הכנסת עוסקים בנושאים הביטחוניים בלבד למרות שהנחיתי כמה פעמים.

יואב קיש: מכיוון שאין בכוונתי להיות בייביסיטר לחברי הכנסת אז שכל אחד ידבר על הנושאים שהוא בחר לעצמו אבל אני מזכיר לכולם שוב שהדיון מתרכז סביב נושא סגירת השדה הצבאי.

יואב קיש: בבקשה, חברת הכנסת רויטל סויד.

רויטל סויד: אני רוצה להודות לך, יושב-ראש הוועדה, שכינסת את הדיון הזה, הדיון הוא חשוב, וגם לברך אותך, ראש עיריית אילת, שנמצא כאן, על המאבק שאתה מוביל למען תושבי אילת.

רויטל סויד: גם אם אנחנו מתרכזים היום בדיון בפן הביטחוני, אי אפשר להתעלם מהעובדה שאתה עושה הכול למען תושבי עירך.

רויטל סויד: אני יכולה לומר לך שמדינה שלמה, ובטח פה קואליציה ואופוזיציה, מאוחדים במאבק הזה וסבורים שאת שדה התעופה הזה אסור לסגור.

רויטל סויד: אי אפשר לנתק את אילת, אי אפשר לנתק את הפריפריה ויש לזה השלכה מאוד משמעותית על התיירות, על הרפואה, על הבריאות ועל תושבי הדרום.

רויטל סויד: אני רוצה לומר לך חברי, חברי הכנסת קיש, שאני לא חושבת שהמשפט שאמרת, שאין מקום ליועץ המשפטי להתערב בנושא ביטחוני, הוא נכון.

רויטל סויד: אני חושבת שהוא אפילו שגוי.

רויטל סויד: אני כן חושבת ואני כן מציעה שנפנה ליועץ המשפטי, חברי הוועדה, חברי הכנסת וכל מי שנמצא כאן, לעיין מחדש בהחלטתו ובפנייה שלו לראש הממשלה, לשר הביטחון בנימין נתניהו, וכשהוא מעיין מחדש בהחלטתו, לראות את הדברים שהוא בעצמו כתב במכתבו ולראות איך דווקא הוא מסתכן בדברים שהוא חושב שהוא מנסה למנוע.

רויטל סויד: אני רוצה להסביר: כותב כאן היועץ המשפטי לממשלה כשהוא פונה לראש הממשלה ולשר הביטחון בנימין נתניהו שהוא מבקש ממנו לנקוט איפוק וריסון בהפעלת הסמכויות לגבי כל אותם עניינים שאין כורח ודחיפות מיוחדת לפעול בהם בתקופה זו.

רויטל סויד: אני רוצה לומר שדווקא האיפוק והריסון בהפעלת הסמכויות – שאנחנו מסכימים שכך צריך לפעול, באיפוק וריסון, אנחנו לא חושבים שלא – מחייבים כרגע לא לקבל שום החלטה שהיא החלטה נוגדת במובן הזה של להמשיך להפעיל את שדה התעופה כשדה תעופה ביטחוני, וכתוצאה מכך, הנגזרת של זה, היא גם שדה תעופה שיש בו צרכים אזרחיים.

רויטל סויד: הדחיפות המיוחדת מגיעה מכיוון שההחלטה לסגור את השדה ב-1 ביולי - - -

יואב קיש: נא לסיים.

יואב קיש: לא ידעתי שיהיה דיון כזה עמוס.

יואב קיש: חברי הכנסת, אני מבקש לקצר בדברים.

רויטל סויד: ההחלטה לסגור את השדה ב-1 ביולי היא דרך אל-חזור ולכן זה דווקא מחייב מציאות להתערב בה.

רויטל סויד: לכן לא מדובר פה על איפוק וריסון אלא דווקא על החלטה שחייבים לקבל אותה.

רויטל סויד: גם כאשר מדברים בסעיף 3: "דרישה זו נובעת מהצורך להימנע מקבלת החלטות שיהיה בהן כדי להקשות על מימוש מדיניות של הממשלה החדשה", כאשר אנחנו מדברים על סגירת שדה התעופה, דווקא פה זה יקשה על המדיניות של הממשלה החדשה לבוא ולפעול בניגוד להחלטה הזאת.

רויטל סויד: אם שדה התעופה ימשיך לפעול כשדה תעופה ביטחוני ובהכרח גם כאזרחי, כאן לא יקשה הדבר על העניינים של הממשלה החדשה.

רויטל סויד: הסגירה של שדה התעופה זה מה שיקשה חזרה לעשות את הרוורס, בפרט כאשר נמצאים פה גם קואליציה וגם אופוזיציה, כאשר אנחנו מאוחדים ומבקשים את הותרת המצב על כנו.

רויטל סויד: נקודה אחרונה בעניין הזה: כותב כאן היועץ המשפטי בסעיף מס' 5 שלא מדובר בפעולה חיונית ומכיוון שמדובר פה על סיטואציה של שלושה חודשים אחרי הבחירות.

רויטל סויד: כולנו מבינים ששלושה חודשים אחרי הבחירות עדיין אי אפשר יהיה להתכנס, עדיין אי אפשר יהיה לקבל החלטות, עדיין לא בהכרח תהיה פה ממשלה ולכן מדובר בפעולה חיונית בפן האזרחי והביטחוני.

רויטל סויד: הפן האזרחי, אגב, קשור פה גם לפן הביטחוני.

רויטל סויד: אנחנו יודעים מה המשמעות של סגירת שדה תעופה ביטחוני בימים כאלו.

רויטל סויד: קיבלנו חיזוק לכך היום בבוקר, קיבלנו חיזוק לכך בשבוע שעבר.

רויטל סויד: אנחנו פונים ליועץ המשפטי לממשלה שיעיין מחדש בהחלטתו, זה בסמכותו, אבל דווקא מהנימוקים שהוא העלה הוא לא צריך לקבל את ההחלטה הזו.

יואב קיש: תודה.

יואב קיש: חבר הכנסת מיקי לוי, בבקשה.

יואב קיש: שלוש דקות לכל חבר כנסת.

מיקי לוי: אני עוסק, עם כמה וכמה חברי כנסת, בעניין השדה הביטחוני בתל אביב וגם בנושא תושבי אילת, כבר לפחות שנתיים פלוס, נלחמים בסגירה שלו, כל פעם יש דחייה בגלל השדה הצבאי.

מיקי לוי: יש תוכנית סבירה שהוגשה על ידי עיריית תל אביב - - -

יואב קיש: זה לא על הפרק, מיקי.

יואב קיש: אנחנו לא דנים בכך.

יואב קיש: אני מכיר אותה, דנו בה בעבר, הנושא היחידי כרגע בוועדה על הפרק - - -

אבל אתה רוצה לעצור משהו כי אתה אומר: רגע, יש משהו אחר.

הוא צודק.

יואב קיש: אני חוזר על דבריי ואני רוצה לעשות סדר עוד פעם לכולם: חברים, חברי הכנסת ידברו כי אני לא מונע מהם לדבר אבל אנחנו לא ניכנס פה לדיון על האם צריך ללכת לתוכנית סגירת שדה דב האזרחי, השארתו פתוח, חולדאי או כל מיני דברים כאלה.

יואב קיש: זה לא הדיון כרגע, למרות שאני יודע שלאנשים יש את הדעות שלהם.

יואב קיש: הנושא היחידי שעל הפרק כרגע הוא מדוע היועץ המשפטי מונע משר הביטחון לקבל את ההחלטה של דחיית הסגירה של השדה הצבאי.

יואב קיש: בבקשה.

אורן אסף חזן: יש לנו סמכויות לגבי ההחלטה?

אורן אסף חזן: רק כדי להבין.

אורן אסף חזן: יש לנו סמכויות על ההחלטה הזו?

יואב קיש: כן, יש, תכף אני אגיד לך מה אני רוצה לעשות.

יואב קיש: מיקי, בבקשה.

מיקי לוי: אני אומר שיש תוכניות שהן סבירות.

מיקי לוי: סגירת שדה התעופה בתל אביב עבור תושבי אילת זו מכת מוות.

יואב קיש: תודה.

מיקי לוי: אבל לא נתת לי לומר אפילו משפט.

יואב קיש: אתה הולך לנושא שאמרנו שלא מדברים עליו כרגע.

מיקי לוי: אבל אני רוצה להגיד את ההקדמה.

מיקי לוי: אמרת לי שלוש דקות?

מיקי לוי: תן לי את שלוש הדקות.

מיקי לוי: אני אומר מכאן, זה בלון החמצן של תושבי אילת.

מיקי לוי: אסור לסגור אותו.

מיקי לוי: יש פתרונות.

מיקי לוי: צריך לפנות עכשיו ליועץ המשפטי לממשלה.

מיקי לוי: כולה עוד שבועיים נשאר לנו ליום הבחירות.

מיקי לוי: הטענה שקבלת החלטה על ידי שר הביטחון תפגע בטוהר הבחירות אינה במקומה.

מיקי לוי: אני מבקש שמחברי הוועדה ייצא מכתב בהול דחוף.

יואב קיש: יפה, זו אמירה חשובה מאוד.

יואב קיש: כולל קואליציה ואופוזיציה, שכולנו מסכימים שאין שום פגיעה בטוהר הבחירות בעניין זה.

מיקי לוי: חד-משמעית.

יואב קיש: תודה.

יואב קיש: אני אצטרך את תמיכת האופוזיציה בעניין הזה.

איילת נחמיאס ורבין: בשמחה.

רויטל סויד: בשביל זה אנחנו פה.

מיקי לוי: חד-משמעית.

איילת נחמיאס ורבין: חד-משמעית.

אורן אסף חזן: אתה גם צריך את תמיכת ראש הממשלה בעניין הזה.

יואב קיש: חבר הכנסת דוד ביטן, בבקשה.

דוד ביטן: אני לא מבין – אני פונה אליך – מה הבעיה.

דוד ביטן: הרי עדיין אין תב"ע בתוקף, נכון?

דוד ביטן: ייקח זמן שהתב"ע תהיה בתוקף, אז בינתיים תאשרו את הדחייה.

דוד ביטן: כשהתב"ע תהיה בתוקף נדבר על הפינוי.

דוד ביטן: אחרת מה שאתם עושים הוא לא הגיוני.

דוד ביטן: לכן אני אומר, תשקלו את זה שוב פעם.

דוד ביטן: בינתיים, בגלל הבחירות, תנו אפשרות לדחות את זה בחצי שנה ואחרי חצי שנה הכנסת תוכל להתייחס לעניין, וגם אתם תתייחסו לעניין, ונראה מה לעשות.

דוד ביטן: אבל ההתעקשות שלכם כשאין תב"ע – ולוקח שנתיים-שלוש כדי שהתב"ע תהיה בתוקף – לפנות את המקום, היא התעקשות לדעתי לא נכונה.

יואב קיש: תודה.

יואב קיש: חברת הכנסת נאוה בוקר, בבקשה.

נאוה בוקר: תראה, הדיון הוא על הצבאי אבל זה משליך גם על האזרחי.

נאוה בוקר: אז קודם כל, שאפו לראש העיר מאיר יצחק הלוי על המאבק הצודק שלו, שנמשך כבר שנים, לא מהיום.

נאוה בוקר: אני לא אחזור על דברים שנאמרו כאן, אני אקצר, אבל אני רוצה לציין שאני בעד כל החלטה שתוביל לדחיית סגירת השדה הצבאי.

יואב קיש: לשמירת השדה הצבאי, כן.

יואב קיש: חברת הכנסת איילת נחמיאס ורבין, בבקשה.

איילת נחמיאס ורבין: תראו, אנחנו היינו עם ראש העיר בשדה דב, אני לא רוצה להתייחס, בדיוק כמו שביקשת, לתוכניות.

איילת נחמיאס ורבין: אני חושבת שהכנסת הזו במידה רבה אמרה את דברה פעמיים ואני חושבת שהדבר הזה נושא חשיבות.

איילת נחמיאס ורבין: אי אפשר להתעלם ממנו, עם כל הכבוד, המשנה ליועץ המשפטי לממשלה.

איילת נחמיאס ורבין: אני חושבת שיש כאן אמירה עקרונית מאוד-מאוד קריטית והמינימום בנסיבות העניין – גם לאור המצב הביטחוני המתהווה אבל גם כי כולנו יודעים, אגב, שאם היינו יושבים בוועדת המשנה לשדות תעופה של ועדת הכלכלה, חבר הכנסת קיש, היינו דנים עכשיו במחסור בשדות תעופה במדינת ישראל כצורך ביטחוני ראשון במעלה.

איילת נחמיאס ורבין: אנחנו לא עושים את זה מספיק.

יואב קיש: נכון, זה נכס אסטרטגי של מדינת ישראל.

איילת נחמיאס ורבין: זה נכס אסטרטגי.

איילת נחמיאס ורבין: הרי שדה התעופה בחיפה הוא קטנטן; מחניים זה לא שדה מתפקד, לך אני לא צריכה לספר; אנחנו יודעים שנבטים לא יוכל לעולם כנראה להיות שדה תעופה אזרחי; אנחנו במצוקה אמיתית.

איילת נחמיאס ורבין: את שדה דב אסור לסגור מטעמים ביטחוניים.

איילת נחמיאס ורבין: זה הרבה יותר מאשר הטעמים הכלכליים והאסטרטגיים האחרים, האזרחיים, שדיברנו עליהם בשדה דב.

איילת נחמיאס ורבין: חבר הכנסת קיש, במסיבת העיתונאים לפני שבועיים היינו כמה מחברי הכנסת שנוכחים כאן יחד עם ראש העיר אילת ויחד עם ראש העיר תל אביב – אתה לא יכולת להגיע באותו יום – דרשנו מראש הממשלה לגשת לטפל בעניין עצמו.

איילת נחמיאס ורבין: אני חושבת שזו הקריאה הכמעט מינימלית שצריכה לצאת מפה היום.

יואב קיש: אנחנו נמשיך בסבב, אני רק רוצה להגיד: ראשית, כפי שאמרתי, הנושא הוא שדה דב הצבאי ואמירתו של היועמ"ש לראש הממשלה ושר הביטחון שהוא לא יכול לקבל החלטה עד אחרי הבחירות.

יואב קיש: זה מעורר הרבה שאלות.

יואב קיש: אחד הדברים שעלו פה – ואני מבקש מכול חברי הכנסת להודיע בתחילת דבריהם אם הם מצטרפים לעניין – שכולנו פה, קואליציה ואופוזיציה, לא רואים בכך שום פגיעה בטוהר הבחירות ומצטרפים לאמירה כזו, והוועדה תצביע עליה ותאשר אותה.

יואב קיש: נדמה לי שאתה, חבר הכנסת ברושי, אישרת את זה גם כן.

איתן ברושי: עוד פעם, לא שמעתי.

יואב קיש: חברים, תקשיבו כי אנחנו שואלים על מה נרצה להצביע בסוף אז אני רוצה להגיע להסכמה מלאה בקרב כל חברי הכנסת.

יואב קיש: אחד הנימוקים של היועץ המשפטי היה שהאירוע הזה הוא אירוע פוליטי והחלטה של שר הביטחון בתקופה שלפני הבחירות מהווה אירוע פוליטי.

יואב קיש: אנחנו כולנו אומרים שיש פה תמימות דעים והסכמה שאין פה אירוע פוליטי וכל החלטה ששר הביטחון יקבל - - -

איילת נחמיאס ורבין: לא מפלגתי, זו המילה.

יואב קיש: לא מפלגתי.

יואב קיש: והבית הזה יתמוך בכל החלטה ששר הביטחון יפעיל משיקולים ביטחוניים.

יואב קיש: זה בעצם הרעיון.

אורן אסף חזן: יואב, אני שואל עוד פעם אם יש לנו סמכות בעניין.

יואב קיש: אני הסברתי, לא היית בתחילת הדיון.

יואב קיש: הייתה פניה של שר הביטחון, בהתאם לחוק שהוצאנו, לגופים המוסמכים, בשביל לקיים היוועצות לגבי דחיית סגירת השדה הצבאי.

יואב קיש: פנה אליו היועץ המשפטי לממשלה ועצר אותו, זה הכול.

אורן אסף חזן: את זה אני מכיר, השאלה אם לוועדה יש סמכות לעקוף את זה.

יואב קיש: כרגע אמרתי ליועץ המשפטי – נציגו קמיניץ פה – אני מבקש ממך: אחד, לשקול שוב, כמו שאמרו, ולבטל את ההנחיה; אופציה שנייה: להודיע מעצמו, בגלל לוחות הזמנים – הרי מה המשמעות שלנו?

יואב קיש: אנחנו ניכנס לממשלת מעבר, אני חושב שלממשלת מעבר יכולים להיות עוד יותר קשיים מאשר יש היום.

יואב קיש: היום יש ממשלה וכנסת מתפקדות, מה לעשות.

יואב קיש: אנחנו רוצים לקבל את ההחלטה היום לדחות בארבעה חודשים כדי לאפשר לא לעשות טעות ביטחונית אסטרטגית בנקודת זמן קריטית ביטחונית.

יואב קיש: זה כאילו השמיים צועקים לנו.

יואב קיש: היום בבוקר קיבלנו תזכורת היכן אנחנו חיים ואנחנו ממשיכים כאילו הכול אותו דבר.

יואב קיש: תוך כדי שאנחנו מדברים מגייסים כוחות, עוצרים את עוטף עזה.

יואב קיש: אנחנו בסיטואציה של הסלמה מיידית ואתם רוצים לסגור שדה צבאי?

יואב קיש: איפה אתם חיים?

יואב קיש: בעיני זו שגיאה אסטרטגית מטורפת.

יואב קיש: תדחו את ההחלטה הזו.

יואב קיש: הדובר הבא הוא חבר הכנסת עודד פורר.

יואב קיש: בבקשה.

עודד פורר: תודה.

עודד פורר: אדוני, שוו בנפשכם והעלו בדמיונכם מצב שבו נורה טיל על מרכז הארץ, ראש הממשלה ושר הביטחון רוצה לקחת איזושהי החלטה ביטחונית ואומר לו היועץ המשפטי לממשלה: שמע, אדוני, זה עניין פוליטי כי יש לזה השלכות פוליטיות.

עודד פורר: לכל החלטה שלא תתקבל יש גם השלכות פוליטיות.

עודד פורר: אין מה לעשות, זה העולם.

עודד פורר: אתה לא יכול עכשיו אז תעשה את זה אחר כך.

עודד פורר: הרי ברור לחלוטין שכולנו היינו קופצים.

זה יכול לקרות.

אורן אסף חזן: זה קרה בעבר.

איתן ברושי: חשבתי שתשאל: איפה הוא ינחת כשהוא בדרך לבור?

איתן ברושי: הוא בדרך להערכת מצב – איפה הוא ינחת?

איתן ברושי: בבן גוריון?

איתן ברושי: מה, אפשר בלי שדה בתל אביב גם לחירום?

איתן ברושי: הנדל"ן העביר אותך על דעתך.

יואב קיש: חבר הכנסת ברושי, לא להפריע, עכשיו חבר הכנסת פורר מדבר.

עודד פורר: עד כדי כך העניין הזה מגוחך.

עודד פורר: אני חושב שהמעורבות המשפטית פה בהחלטות הממשלה, בעיקר שאנחנו מדברים על חוק שהכנסת הזו חוקקה לפני שיצאנו לבחירות בדיוק בשביל העניין הזה, כדי לאפשר לשר הביטחון, לראש הממשלה, את הכוח בידיים, לבוא ולהגיד - - -

יואב קיש: נכון.

יואב קיש: זה אפילו אחרי שידענו שאנחנו יוצאים לבחירות.

יואב קיש: לא היה שום חדש.

עודד פורר: כן.

עודד פורר: הכנסת מקנה לך את שיקול הדעת ואת היכולת לשקול, וזה לא משנה קואליציה או אופוזיציה במובן הזה.

עודד פורר: זה לא נושא פוליטי, זה נושא ביטחוני.

עודד פורר: יותר מנושא ביטחוני זה נושא אסטרטגי.

עודד פורר: זו עיר שלמה שלא יכולה להישאר מנותקת ממרכז מדינת ישראל.

עודד פורר: אגב, גם מרכז מדינת ישראל לא יכול להיות מנותק מהעיר הזאת.

עודד פורר: זה לא איזה אי נפרד.

עודד פורר: אני חושב שיש פה חציית קו, חציית קו של השיקולים המשפטיים, לתוך היכולת של מי שאמור לקבל החלטות לקבל החלטות.

עודד פורר: אין פה שום עניין חוקי ושום עניין שצריך לעמוד או לא צריך לעמוד במסגרת החוק.

עודד פורר: החוק מאפשר לו, יש לו את הסמכות, צריך לתת לו להחליט.

יואב קיש: תודה.

יואב קיש: חבר הכנסת בצלאל סמוטריץ.

בצלאל סמוטריץ': תודה לך, אדוני יושב-הראש, על זימון הדיון.

בצלאל סמוטריץ': אני מבין פחות בביטחון אבל מבין משהו במשפטים, אני חושב.

בצלאל סמוטריץ': אני מוכרח לומר שחשבתי שראיתי כבר הכול אבל המערכת הזאת שוברת כל פעם שיאים של עזות מצח, נעדרת כל סמכות ובסיס חוקי.

בצלאל סמוטריץ': תראו, כל המגבלות שמוטלות בשנים האחרונות על תפקודן של ממשלות – וחשוב להדגיש, אנחנו עדיין לא מוגדרים ממשלת מעבר.

בצלאל סמוטריץ': על פי החוק היבש, הממשלה של היום היא ממשלה לגיטימית לחלוטין ולא אמורה להיות מוטלת עליה שום מגבלה בתפקוד, בוודאי ובוודאי עד הבחירות; ויותר מזה, על פי לשונו היבשה של החוק גם ממשלת מעבר אחרי הבחירות דינה כממשלה לכל דבר ועניין, עם מלוא הסמכויות, עד להקמת הממשלה האחרת.

בצלאל סמוטריץ': אלא מה?

בצלאל סמוטריץ': וזה קורה הרבה, התפתחה איזו מסורת לאורך השנים - - -

יואב קיש: פרשנות.

בצלאל סמוטריץ': פקידים שרוצים וניצלו הזדמנות: הנה, עוד דרך שאנחנו ננהל את המדינה ולא נבחרי הציבור.

בצלאל סמוטריץ': זה התחיל בלהטיל מגבלות על ממשלת מעבר, אז הייתה איזו סברה מסוימת: נו, כבר התחלפה כנסת, הריבון בחר במשהו אחר, זה מגיע עכשיו לממשלה כמו שלנו, שעדיין נהנית מאמון ציבורי – עוד לא היו בחירות, אני מזכיר לכולם – וזה הופך למופרך, ארז, למופרך, עם כל הכבוד לעקרונות הכלליים שאתם ממציאים כל שני וחמישי אל מול חוק מפורש של הכנסת שחוקק, ואין פרשנות אחרת מלבד להסביר אותו ככזה, שחוקק לתקופת בחירות, ונזכיר על מה אנחנו מדברים.

בצלאל סמוטריץ': ישבנו כאן, בחדר הזה, כשעוד אפשר היה לחוקק כאן משהו, אחרי היום האחרון של הכנסת הזו, בזמן פציעות, עם ועדת הסכמות, כאשר תאריך היעד לפינוי הוא ה-1 ביולי, ואמרנו שבתקופת הזמן הזו שבין היום ל-1 ביולי שר הביטחון יבחן מחדש את ההשלכות הביטחוניות של הפסקת התעופה הצבאית ובמידה והוא יראה לנכון הוא ידחה.

בצלאל סמוטריץ': ארז, היה כאן דיון בתוך החדר ושם, מאחורי הקלעים ומעבר לדלת הזכוכית במרפסת שכתוב שאסור בה לעשן, אנחנו ביקשנו נוסח שדוחה כברירת מחדל ואתה ביקשת והתחננת – והיינו פראיירים, נענו לבקשה שלך ועשית לנו תרגיל – שברירת המחדל לא תהיה שהזמן נדחה אוטומטית אלא אם שר הביטחון יגיד ההפך, אלא לא, שר הביטחון יבדוק.

בצלאל סמוטריץ': עשית לנו תרגיל כי ידעת מראש שיומיים אחרי אתה תכתיב למנדלבליט חוות דעת שאומרת שבעצם אי אפשר להפעיל את החוק.

בצלאל סמוטריץ': אז הכנסת התכנסה וחוקקה חוק מפורש, ועם כל הכבוד, אין יכולת לעקרונות משפטיים כלליים לכופף חוק מפורש כשאין פרשנות של בן אדם נורמלי – וגם משפטנים צריכים להיות אנשים נורמליים – שיגיד שהחוק הזה לא כוון לתקופת בחירות.

בצלאל סמוטריץ': לכן חוות הדעת הזו שהיועץ חתום עליה היא מופרכת ונעדרת בסיס לחלוטין.

בצלאל סמוטריץ': אבל, לצערי הרב – אני מקווה שנשנה את זה סוף סוף בכנסת הבאה וגם הייעוץ יחזור להיות ייעוץ ולא יחייב – נכון לרגע זה המוסכמה שהתקבעה כאן היא שאנחנו יכולים, יואב, להוציא כאן קיטור ולצעוק עד מחר בבוקר, אבל עד שהם לא יואילו בטובם להגיד לראש הממשלה שמותר לו אז הוא יחשוב שאסור לו.

בצלאל סמוטריץ': לא אסור לו אבל הוא יחשוב שאסור לו.

אורן אסף חזן: מותר לו.

בצלאל סמוטריץ': אז אני מודיע לך שאני סיכמתי עם שרת המשפטים בשיחה בינינו הבוקר: הכנסת הזו – אני מזכיר לכולם, היא עדיין הריבון והיא יכולה לחוקק – עד סוף השבוע הזה תחוקק באופן אקטיבי.

בצלאל סמוטריץ': תכף נסביר איך זה קורה פרוצדוראלית אחרי שדיברנו, יואב ואני, עם היועץ המשפטי של הכנסת ואחרי שעשיתי שיעורי בית עם שרת המשפטים.

בצלאל סמוטריץ': הכנסת הזו – אחת משתיים: או שבתוך 24 שעות אתם תתנו פתרון שיגרוס את חוות הדעת המופרכת הזו ויאפשר לראש הממשלה לנהל את עבודת המטה ואת התהליך הזה ולקבל החלטה בסופו, או שתמצאו אתם דרך לדחות את זה – הרי ברור ששר הביטחון החדש, שאני לא יודע מתי ייכנס לתפקידו - - -

יואב קיש: מבלי להיכנס לממשלת מעבר גם.

בצלאל סמוטריץ': לשר הביטחון החדש, שאני לא יודע מתי ייכנס לתפקידו, במאי או משהו כזה, יהיו כמה נושאים כנראה יותר דחופים מהנושא הזה ולכן אין סיכוי שהוא יוכל ללמוד את הסוגיה ולעשות את עבודת המטה מיד עם כניסתו לתפקיד – אם זה לא יהיה שר הביטחון הנוכחי – ולקבל את ההחלטה בזמן.

בצלאל סמוטריץ': אגב, אי אפשר לקבל אותה עד ה-1 ביולי, יש המון השלכות להיערכות האם הצבא ממשיך לטוס או מפסיק לטוס משם.

בצלאל סמוטריץ': אז אחת משתיים: או שהתהליך הזה יקרה עכשיו בהתאם לחוק הקיים – ולדעתי המצב החוקי לא רק מאפשר את זה אלא מחייב את זה כי זה מה שהכנסת חוקקה אם היא עדיין הריבון; או ששרת המשפטים, כדי שזה יהיה פרוצדוראלית פשוט יותר, בהתאם לסעיף 9 לחוק הכנסת, תעשה משאל טלפוני בוועדת שרים לחקיקה, תעביר חוק שדוחה בחצי שנה את פינוי השדה הצבאי באופן אקטיבי.

בצלאל סמוטריץ': החוק הזה, לבקשת הממשלה, יבוא למליאת הכנסת, יעבור כאן בקריאה ראשונה.

בצלאל סמוטריץ': לאחר מכאן, מאחר שיש הסכמת קואליציה ואופוזיציה, ועדת הסכמות תכנס את ועדת הפנים בהסכמה כדי להעביר אותו, ועוד באותו יום הוא יעבור בקריאה שנייה וקריאה שלישית.

בצלאל סמוטריץ': התהליך הזה יידחה מה-1 ביולי בחצי שנה.

בצלאל סמוטריץ': אני מניח שחצי שנה זה מספיק זמן, גם לשר הביטחון הבא, כדי לבחון האם זו אחריות או חוסר אחריות לפנות את השדה הזה על רקע המצב הביטחוני הרגיש שאנחנו עדים לו.

יואב קיש: ארז, אני אתן לך להשיב, הוא גם התייחס אליך ברמה האישית.

יואב קיש: בבקשה.

לפי הסדר.

יואב, זה לא מקובל כך.

אולי אני רוצה לתקוף אותו גם ברמה האישית?

יואב קיש: הוא ביקש ממני, בגלל זה.

בצלאל סמוטריץ': לא תקפתי אותו ברמה האישית, תקפתי אותו בכובעו כמשנה ליועץ המשנה לממשלה, שהיה כאן וניהל אתנו משא ומתן על חוק שמראש לא חשבתם שאפשר יהיה לקיים אותו.

ארז קמיניץ: תקפת אותי ברמה האישית.

ארז קמיניץ: אני רגיל, זה בסדר.

ארז קמיניץ: הכול בסדר.

בצלאל סמוטריץ': לצערי הרב, אני עוד לא התרגלתי אחרי ארבע שנים.

יואב קיש: בצלאל, תודה.

יואב קיש: בבקשה, חבר הכנסת יעקב אשר, ולאחר מכן ארז קמיניץ.

אדוני היושב-ראש, חבריי חברי הכנסת, טוב לראות אתכם.

אנחנו שוב מגיעים לוויכוח הלא נורמלי הזה האם בסופו של דבר לנבחרי ציבור או לאנשים שמנהלים את המדינה יש גם שיקול דעת או שהדבר הזה לא קיים בכלל.

כי אם אני קורא את מכתבו של היועץ המשפטי לממשלה – ואני מכבד אותו מאוד – אני מבין שסעיף 3 במכתבו הוא בעצם הלו"ז של ההחלטה שלו, ההחלטה ההזויה לדעתי.

אני מצטט: "דרישה זו נובעת מהצורך להימנע מקבלת החלטות שיש בהן להקשות על מימוש מדיניותה של ממשלה חדשה אשר תכהן מכוח אמון הכנסת הנכנסת ולא היוצאת והיא נועדה להבטיח שלא יעשה שימוש ברעה בכוח השלטוני ובמשאבי המדינה".

הרי כשאתה בא ואומר שיש דבר שהוא יכול להיות בלתי הפיך, אתה אומר: אל תעשה את המעשה, לא: אל תעשה את העצירה.

יש מושג של "שב ואל תעשה".

"שב ואל תעשה" זה לא המעשה עצמו.

ברגע שאתה סוגר או ממשיך את הדבר הזה, מקיים אותו ומקדם אותו, הפכת את זה לבלתי הפיך, בדיוק פה סנדלת את הממשלה הבאה, שלא משנה מי יהיה בה.

בדיוק פה.

זה בדיוק הפוך.

בתור אחר שיודע שהיועץ המשפטי גם למדן בתלמוד, פה, הדרישה הזאת שלכם היום, אדוני המשנה ליועץ המשפטי, היא דרישה בדיוק הפוכה.

אתם עושים דבר שמנוגד להיגיון, שמנוגד לשכל הישר.

לא באנו היום לישיבה הזאת פעם ראשונה – אמר את זה מיקי לוי – היינו כאן בכמה וכמה ישיבות, בכמה וכמה ישיבות, כולל - - -

איילת נחמיאס ורבין: לא רק בוועדה הזאת, בעוד ועדות.

ובעוד ועדות אבל אני אומר גם בוועדה הזאת.

איילת נחמיאס ורבין: בנושא הזה.

הנושא הביטחוני הוא שיקול אחד אבל גם הנושא האזרחי.

אדוני היושב-ראש, מותר לנו להגיד את זה: יש פה חלם.

מדיניות של חלם.

ישבנו כאן בוועדה, הוצגה תוכנית של עיריית תל אביב – ואני לא מתומכיו הגדולים של רון חולדאי – שהיא מעשית, שיש לה היתכנות, שיכולה לאזן בין הצורך לשדה תעופה קיים, נושם ובועט מבלי לגרום לכך שכל הפרויקט ירד.

מדינת ישראל – יושב פה אריאל יוצר – יודעת איך לבוא ולהגיע להסכמות גם עם משקיעים וגם עם בעלי הקרקע, שכל כך מפחדים מהם.

יש למדינה הזאת הרבה דברים להציע בשחלוף קרקעות, בלתת אחוזי בנייה בפרויקטים שונים ולצמצם את הבנייה מ-16,000 יחידות דיור, נדמה לי, אדוני היועץ המשפטי, ל-8,000, כמו התוכנית שהוצגה כאן.

אז אם היום מתקדמים הלאה, או חושבים שבמשך חודשיים-שלושה יוכלו לקבל החלטות, כותבים את זה אנשים שלא נמצאים עם רגלים על הקרקע, ואתם, עם כל הכבוד, משפטנים ואתם צריכים להיות עם רגלים על הקרקע.

לנהל דברים זה לנהל אותם על הקרקע ולהסתכל עליהם בגובה העיניים.

אסור לקבל ולתת את האפשרות הזאת של לעשות מעשה שהופך את זה לבלתי הפיך אחר כך.

לכן, תנקטו בשיטה הנכונה שנקראת "שב ואל תעשה".

יש הסכמה כוללת של כולם.

אין פה עניין פוליטי.

אף אחד לא יכול לגזור קופון וקרדיט.

זה מה שצריך לעשות למען תושבי מדינת ישראל.

תודה רבה.

יואב קיש: תודה.

יואב קיש: אני רוצה, ארז, לחדד רגע את הדברים מבחינת מה שנאמר פה.

יואב קיש: ראשית, כפי שאמרו, החוק הזה הועבר כשהיה ברור לכולם שאנחנו הולכים לתקופת בחירות.

יואב קיש: לכן, כמו שנאמר פה קודם, מן הראוי שתבחנו שוב את ההנחיה, תשקלו לעיין בה מחדש ולחזור בכם ממנה.

יואב קיש: זה נושא אחד.

יואב קיש: הנושא השני שאני מדבר עליו הוא שגם אם נגיע למצב של ממשלת מעבר – הרי הרשיתם שתהליך הבחינה ימשיך, זה בסדר –אני חושש מסיטואציה שממשלת מעבר תהיה במצב הרבה יותר רגיש ולא תהיה מסוגלת.

יואב קיש: אם זו הפרשנות אז בוא תתייחס גם לעניין הזה, בבקשה.

רויטל סויד: עוד יותר.

יואב קיש: נכון.

יואב קיש: ואני אומר מעבר לזה, אם אתה חושש שיש פה מעורבות פוליטית כלשהי אז תן הנחיה לדחות את זה באותם ארבעה חודשים, זו לא כזה דרמה, ואז אפשר יהיה לקבל החלטה מסודרת ורציונלית.

יואב קיש: זה פותר לכולם את הבעיות.

בצלאל סמוטריץ': אבל אין לו סמכות בחוק לדחות בארבעה חודשים.

בצלאל סמוטריץ': החוק קובע כרגע תאריך מסוים.

בצלאל סמוטריץ': עם כל הכבוד, יכול להיות שהם חושבים, על פי סמכות שלא קיימת - - -

ארז קמיניץ: יש עזות מצח אבל גם לעזות מצח יש גבול.

בצלאל סמוטריץ': גם לה יש גבול, נכון.

בצלאל סמוטריץ': לכן אנחנו נעשה את זה בעצמנו, ארז.

בצלאל סמוטריץ': לנו יש סמכות.

בצלאל סמוטריץ': אנחנו נעשה את זה.

יואב קיש: בצלאל, יש סמכות.

יואב קיש: כל חקיקה נדחית בשישה חודשים כשנכנסים לתקופת בחירות אז יש את העניין הזה.

יואב קיש: ארז קמיניץ, בבקשה.

ארז קמיניץ: אדוני, אני הרבה זמן מופיע בפני אדוני ובכנסת בכלל, הרגשתי התקפות כאלה שכמעט נפלתי מכיסאי.

ארז קמיניץ: אני אצטרך להתאושש לרגע.

ארז קמיניץ: בסופו של דבר הואשמתי פה בעזות מצח, הואשמתי שעשיתי תרגילים, הואשמתי שוב בשלטון הפקידים.

ארז קמיניץ: לא מניה ולא מקצתיה, אדוני.

ארז קמיניץ: זה לא העניין.

ארז קמיניץ: אני רוצה רק להזכיר נקודה אחת – אנחנו הגענו לפה בדיון להצעת חוק ממשלתית שנועדה לאפשר המשך פעילות של שדה התעופה דב החל מה-1 בינואר 2019 ועד ל-1 ביולי 2019, משום שהמצב היה שב-1 בינואר 2019 – וזה מה שעמד בפניך, בפני הדיונים בוועדה – השדה היה אמור להיסגר כי הטרמינל הזמני - - -

יואב קיש: האזרחי.

ארז קמיניץ: האזרחי.

ארז קמיניץ: כי הטרמינל הזמני - - -

ארז קמיניץ: ארז, אבל אתה לא יכול להתעלם שהכנסת החליטה, כולל המליאה, על נושא - - -

ארז קמיניץ: אדוני, אני הקשבתי ברוב קשב.

יואב קיש: בסדר, אבל אתה לוקח את זה למקום לא רלוונטי.

יואב קיש: מדברים על השדה הצבאי.

ארז קמיניץ: סליחה, אני הואשמתי בעשיית תרגילים לכנסת אז אני מבקש להגיב.

רויטל סויד: הוא צודק ומה שבצלאל אמר באמת לא מקובל.

רויטל סויד: באמת לא מקובל.

יואב קיש: רויטל, אל תתפרצי.

יואב קיש: את מפריעה לו עכשיו.

ארז קמיניץ: אדוני, אני אשיב על כל השאלות, כל מה שעלה כאן, אני רק מבקש להשיב בהיבט התקיפה האישית משום שאני חושב שהיא לא ראויה, עם כל הכבוד.

רויטל סויד: בצדק.

רויטל סויד: אתה צודק.

יואב קיש: רויטל, אני קורא לך לסדר פעם ראשונה.

יואב קיש: מספיק.

ארז קמיניץ: בסופו של דבר הצעת החוק הממשלתית אמרה רק דבר אחד והוא ביטול הצורך בהקמת הטרמינל הזמני.

ארז קמיניץ: באה הכנסת – אדוני היושב-ראש, אתם ביקשתם, לא אנחנו ביקשנו – וביקשה להוסיף סעיף לחוק לבחינה נוספת.

יואב קיש: חובת בחינה נוספת, נכון.

ארז קמיניץ: אנחנו לא התחננו לסעיף הזה.

ארז קמיניץ: אנחנו לא ביקשנו את הסעיף הזה.

ארז קמיניץ: ועבדך הנאמן, אדוני היושב-ראש - - -

יואב קיש: "אנחנו" זה הממשלה, אתה אומר.

בצלאל סמוטריץ': אבל אנחנו רצינו נוסח שזה יידחה אלא אם אחרת, ואתה מאוד ביקשת שזו לא תהיה ברירת המחדל.

רויטל סויד: רגע, אין פה קריאה ראשונה?

רויטל סויד: שאני אבין.

יואב קיש: יש פה.

רויטל סויד: אז בבקשה.

יואב קיש: רק שתביני, חברת הכנסת רויטל סויד, לכל אחד מחברי הכנסת יש פה דעה בוויכוח.

יואב קיש: היה אירוע מול בצלאל ומול ארז והשיח היחידי שאני מאפשר כרגע הוא ביניהם, לענות זה לזה, זה הכול, ולא שכל חברי כנסת, גם אם קוראים לו רויטל סויד, יענה.

רויטל סויד: סליחה, מן הראוי היה שהיית מונע את ההשתלחות ברמה האישית על פקיד ציבור כאן.

בצלאל סמוטריץ': רויטל, אבל למה השתלחות?

בצלאל סמוטריץ': את לא היית כאן באותו דיון שיואב ואני ישבנו עם ארז וניהלנו משא ומתן - - -

אורן אסף חזן: אדוני היושב-ראש, מה כל ההיסטוריה משנה?

אורן אסף חזן: בוא נמצא פתרון.

יואב קיש: היא משנה.

איילת נחמיאס ורבין: משנה, משנה.

ארז קמיניץ: אתה יודע מה?

ארז קמיניץ: אני לא חייב, אפשר להכפיש - - -

רויטל סויד: לא, אי אפשר להכפיש.

רויטל סויד: אי אפשר.

אורן אסף חזן: אדוני היושב-ראש, אולי נמצא פתרון - - -

יואב קיש: אורן, אני קורא לך לסדר פעם ראשונה.

יואב קיש: מספיק.

יואב קיש: אתה מפריע.

יואב קיש: הבא שידבר – אני אוציא אותו גם.

יואב קיש: אני אקרא לו לפי הסדר.

יואב קיש: ארז, בבקשה, אתה בזכות דיבור.

ארז קמיניץ: אני רק אומר, הואיל והוכפשתי ברמה האישית אני מבקש לענות ברמה האישית.

ארז קמיניץ: אדוני, הכנסת ביקשה להתייחס גם לסגירה במועד 1 ביולי 2019, לכן אדוני היושב-ראש העלה הצעה מסוימת ואני, כן, יחד עם חבריי מקרב הממשלה, ניסינו לראות האם אנחנו יכולים לקבל את הצעת הכנסת וביקשנו לערוך בהצעת הכנסת שינויים על מנת שגם אנחנו נוכל לברך על המוגמר.

ארז קמיניץ: אני מזכיר שוב, אנחנו הגענו לכנסת כדי לאפשר את המשך הפעילות של הטרמינל הקבוע מתאריך 1 בינואר 2019.

ארז קמיניץ: זו הייתה המטרה המקורית שלנו.

ארז קמיניץ: אחרת השדה היה נסגר ב-1 בינואר 2019.

ארז קמיניץ: לכן אני חושב שהאמירות שעשינו תרגיל, הכפשות וכו', הן לא במקומן.

יואב קיש: זה לא קשור אבל, ארז.

יואב קיש: זה לא קשור.

ארז קמיניץ: זה קשור.

בצלאל סמוטריץ': לא ענית.

יואב קיש: רגע, בצלאל, אל תענה.

יואב קיש: אני אענה לך, אני כן יכול לנהל אתך את הדיון.

יואב קיש: ארז, אני אגיד לך למה מה שאמרת עכשיו לא רלוונטי – כי אתה התייחסת למה שהממשלה ביקשה; מה שהתייחס חבר הכנסת בצלאל סמוטריץ, שאני מצטער שאני מפרשן אותו בחייו, אמר בצורה הכי ברורה: עשינו פה שינוי שהכנסת הובילה, במהלך השינוי שהכנסת הובילה – נכון שהממשלה לא ביקשה אותו - - -

ארז קמיניץ: לא, אנחנו התנגדנו.

יואב קיש: היה דין ודברים עם פקידי הממשלה ובמקום הזה הוא מרגיש שהוא הוטעה.

יואב קיש: לא על השאלה הקודמת.

ארז קמיניץ: אז אני אתייחס.

ארז קמיניץ: קודם כל, אנחנו ענינו לפנייה של הכנסת.

ארז קמיניץ: זה לא שאנחנו ביקשנו - - -

יואב קיש: נכון, אמת.

ארז קמיניץ: ענינו לפנייה של הכנסת.

ארז קמיניץ: נכון הדבר שהיינו בתחילתה, ממש בתחילתה, של תקופת בחירות והרצון היה – ואני חושב שהיושב-ראש התייחס לזה – לבקש או לדרוש משר הביטחון, שהוא גם ראש הממשלה, לבחון שוב את השיקולים הביטחוניים לסגירת השדה.

ארז קמיניץ: מבחינת יושב-הראש אפשר היה לקבל את ההחלטה שבוע, שבועיים או שלושה מיד אחרי העברת החוק שנכנס לתוקפו ב-1 בינואר 2019.

ארז קמיניץ: היינו, יכול היה שר הביטחון להתחיל את התהליך בינואר, יכול היה להתחיל אותו בפברואר והייתה מתקבלת החלטה בינואר או בפברואר.

ארז קמיניץ: אנחנו נמצאים היום שבועיים לפני הבחירות.

ארז קמיניץ: אני מודה, חבר הכנסת סמוטריץ, אני, את הסנריו הזה, לא צפיתי.

ארז קמיניץ: לא צפיתי שאנחנו נתגלגל למצב של שבועיים לפני בחירות.

ארז קמיניץ: אם הייתי צופה - - -

בצלאל סמוטריץ': זה לא שבועיים.

בצלאל סמוטריץ': זה היה יותר מחודש.

בצלאל סמוטריץ': אתם הוצאתם את המכתב כבר לפני שבועיים.

ארז קמיניץ: לא, לפני חודש - - -

בצלאל סמוטריץ': מתי ראש הממשלה הוציא את המכתב שהוא מבקש שתהיה דחייה?

יואב קיש: 5 במרץ.

יואב קיש: סביר, הוא עסוק בעוד כמה דברים, אתה יודע.

ארז קמיניץ: אמת.

ארז קמיניץ: חוות הדעת של הגורמים הרלוונטיים נערכות בעת הזו.

ארז קמיניץ: הגורמים הרלוונטיים שצריכים לתת חוות דעת לשר הביטחון וראש הממשלה לא התחילו את עבודתם עד ה-5 במרץ, הם עכשיו עובדים על זה כי, כפי שנכתב במכתב היועץ, בהחלט הגורמים הרלוונטיים יכולים להמשיך בתהליך הבחינה.

ארז קמיניץ: התוצאה היא שבכל מקרה, איך שאתה לא מסובב את זה, אנחנו מגיעים לשבועיים לפני הבחירות עם החלטה ששר הביטחון צריך לקבל.

נו, אז מה קרה?

רויטל סויד: אז ראש הממשלה כשר הביטחון חיכה חודשיים.

יואב קיש: נו, באמת.

יואב קיש: למה אתם מפריעים?

יואב קיש: אני רוצה לשמוע אותו.

יואב קיש: הקשבנו לך, הקשבנו לו, אני רוצה להקשיב לארז.

ארז קמיניץ: וכאן אנחנו מגיעים לשאלת דיני הבחירות – וזו לא שאלה של מסורת, זו שאלה של פסיקה של בית משפט עליון ושאלה של קביעה של היועץ המשפטי לממשלה, שעדיין הוא הפרשן המוסמך של הדין עבור ממשלת ישראל, לא עבור הכנסת, עבור ממשלת ישראל וגם עבור שרים וגם ראש הממשלה.

ארז קמיניץ: הוא הפרשן המוסמך.

ארז קמיניץ: היועץ המשפטי לממשלה חשב שמבחינת דיני בחירות, לקבל החלטה שבועיים לפני הבחירות, הוא משהו שהוא בלתי אפשרי מבחינת דיני בחירות.

ארז קמיניץ: לכן הוא אמר לראש הממשלה - - -

אורן אסף חזן: יש לי רק שאלה: אם הוא היה מקבל את ההחלטה בהתחלה הייתם אומרים שהוא לא - - - ?

יואב קיש: אי אפשר כך.

יואב קיש: תנו לו לסיים את דבריו ואז נשאל שאלות.

יואב קיש: הוא באמצע הדברים שלו.

יואב קיש: גם לעודד יש שאלה, אורן.

עודד פורר: אבל שיתייחס אם זה נכון לגבי מה שקרה הבוקר.

עודד פורר: זה מה ששאלתי.

עודד פורר: זה בדיוק אותו עניין.

עודד פורר: גם פה יש שיקולים פוליטיים.

יואב קיש: תן לו בבקשה להגיב.

יואב קיש: אחרי זה ננהל דיון, לא בהתפרצויות.

עודד פורר: עכשיו משנים נתיבי תעופה בנמל התעופה בן גוריון, היום.

ארז קמיניץ: מבחינת דיני בחירות יש שני רציונליים עיקריים: רציונל אחד הוא רצון לשמור על איפוק כדי למנוע סנדול של הממשלה החדשה; רציונל שני הוא למנוע פעולות שיעמידו את מקבל ההחלטה בסיטואציה שבה הוא צריך למצוא חן בעיניו של הבוחר ולכן הוא יקבל החלטה שאינה בהכרח ההחלטה - - -

יואב קיש: ואם זה היה בפברואר זה היה בסדר?

אורן אסף חזן: לא, בפברואר היו אומרים שהוא לא בדק את הדברים, שההחלטה הייתה פזיזה.

עודד פורר: אגב, זה נכון גם לגבי מה שיקרה ברצועת עזה עכשיו.

עודד פורר: גם כאן יש שיקולים שיש מי שיגידו שזה כדי למצוא חן בעיני הבוחר.

יואב קיש: חברים.

יואב קיש: ארז, בבקשה לסיים.

ארז קמיניץ: גם לכך יש התייחסות - - -

יואב קיש: לקרוא את המכתב של היועץ אנחנו יודעים, זה לא העניין.

ארז קמיניץ: אבל אתם שואלים, אני רוצה לענות.

ארז קמיניץ: גם לכך יש התייחסויות בהנחיות היועץ.

ארז קמיניץ: כמובן, ככל שתקופת הבחירות הולכת וקרבה הריסון שצריך לנקוט הוא ריסון משמעותי מאוד.

ארז קמיניץ: אין דינה של החלטה חודשיים, חודשיים וחצי, שלושה, לפני הבחירות כדינה של החלטה שבועיים לפני הבחירות.

איילת נחמיאס ורבין: אבל עו"ד קמיניץ, זה לא אירוע רגיל.

יואב קיש: אז שאלת הבהרה: יום אחרי הבחירות?

ארז קמיניץ: אז אני מגיע ליום אחרי הבחירות עכשיו.

אבל אם יהיו חילוקי דעות בעניין הזה?

אתה גם לא נותן העדפה לאף אחד.

איזו תעמולת בחירות זו אם כולם ביחד באותו עניין?

ארז קמיניץ: הואיל ויום לאחר הבחירות אנחנו מנטרלים לפחות רציונל אחד שמופיע בענייני בחירות, והוא הרצון למצוא חן בעיניו של הבוחר וללקט קולות על סמך החלטת - - -

אורן אסף חזן: אבל מי מלקט פה קולות?

ארז קמיניץ: נראות לפחות, ברמת הנראות.

יואב קיש: לא משנה.

יואב קיש: זה לתפיסתו.

בצלאל סמוטריץ': אגב, קוראים לזה דמוקרטיה, למצוא חן בעיני הציבור.

בצלאל סמוטריץ': ממש נורא ואיום.

ארז קמיניץ: אחרי הבחירות, יום לאחר הבחירות, אני מניח שחוות הדעת תהיינה מוכנות הואיל והגורמים הרלוונטיים מכינים אותן בעת הזו.

ארז קמיניץ: יום לאחר הבחירות אפשר יהיה לשקול בחיוב או אפילו להגיד שיום לאחר הבחירות התמונה תהיה לחלוטין שונה ולכן ראש הממשלה ושר הביטחון יוכל לקבל את חוות הדעת של הגורמים הרלוונטיים ולקבל החלטה בעניין, בשים לב לעובדה שתאריך ה-1 ביולי מתקרב, המועד הולך ומתקצר ויש גם הבנה שצריך היערכות מסוימת בין אם רוצים להאריך - - -

אורן אסף חזן: אם הוא מתחייב - - -

יואב קיש: אורן, אתה מפריע.

יואב קיש: די.

יואב קיש: אתה לא מתפרץ לדיון.

יואב קיש: אני קורא לך לסדר פעם שנייה.

אורן אסף חזן: על מה אתה קורא לי לסדר?

יואב קיש: אני קורא לך ואני גם אוציא אותך.

יואב קיש: אל תפריע.

אורן אסף חזן: אתה מאיים עלי?

יואב קיש: אין לך זכות יחיד פה.

יואב קיש: אני רוצה לשמוע ממך עמדה בצורה הכי ברורה: עמדת היועץ המשפטי לממשלה לממשלת מעבר יום אחרי הבחירות – שר הביטחון מקבל את חוות הדעת ומחליט לדחות את סגירת השדה הצבאי, החלטה זו מבחינת

יואב קיש: כם תאושר ותקוים כדין?

יואב קיש: לא תשימו לו מקלות בגלגלים לכל החלטה שהוא לא יקבל?

עודד פורר: אם היא תמצא כן בעיניהם.

ארז קמיניץ: מבחינת דיני הבחירות - - -

יואב קיש: לא, לא.

אורן אסף חזן: לא דיני הבחירות.

כל הדינים, כל הדינים.

בצלאל סמוטריץ': אחר כך יהיו דינים אחרים.

יואב קיש: אז תגיד לי: זו ממשלת מעבר, היא לא יכולה להחליט.

ארז קמיניץ: לא בגלל ממשלת מעבר.

ארז קמיניץ: ממשלת מעבר זו שאלה של דיני בחירות.

ארז קמיניץ: אז אני אומר פה, העובדה שהתאריך 1 ביולי מתקרב, העובדה שאנחנו מקהים רציונל אחד, שהוא יום הבוחר, והוא כבר לא יהיה קיים, והעובדה - - -

יואב קיש: למה אתה לא יכול לתת לי תשובה פשוטה של כן ולא?

ארז קמיניץ: אני עונה.

ארז קמיניץ: התשובה היא שמבחינת דיני הבחירות אנחנו לא נעצור את ראש הממשלה - - -

לא, בכפוף לכל דין.

בכפוף לכל דין.

תגיד את הכול עכשיו.

אל תחכה עם הפתעות.

יואב קיש: איפה יש לך בעיות אז?

יואב קיש: באיזה דין יש לך בעיות?

עודד פורר: אם ראש הממשלה יגיד עכשיו שבעוד שבועיים זו ההחלטה שהוא יקבל?

ארז קמיניץ: ראש הממשלה יצטרך לקבל החלטה הנשענת על מה שהכנסת קבעה.

ארז קמיניץ: הכנסת קבעה שראש הממשלה יבחן, בהתייעצות עם גורמים רלוונטיים, את השיקולים הביטחוניים הנוגעים בעניין, ואם הוא ימצא לנכון לשנות את המועד בגלל השיקולים הביטחוניים האלה שישנה את המועד.

רויטל סויד: מה שאתה אומר זה על דעת היועץ המשפטי?

ארז קמיניץ: מן הסתם – והדבר הזה גם נאמר, אדוני, בדיון בסוף דצמבר בשנה שעברה – השיקול צריך להיות שיקול ביטחוני בלבד.

ארז קמיניץ: עכשיו בואו לא ניתמם - - -

יואב קיש: רגע, עוד לא שמעתי תשובה.

יואב קיש: בשיקול ביטחוני, שר הביטחון, לאחר קיום ההיוועצות, יקבל החלטה לדחייה – אתם מאשרים את ההחלטה?

יואב קיש: שם לא יהיה איזה דין שימנע ממנו לעשות את זה?

ארז קמיניץ: ההחלטה הזו תיבחן כמו כל החלטה שנבחנת - - -

קריאות: - - -

יואב קיש: ארז, יש גבול לכמה שאתה יכול לפרפר.

ארז קמיניץ: למה?

ארז קמיניץ: אני לא מפרפר - - -

בצלאל סמוטריץ': תלוי מה תהיה ההחלטה, אתה לא מבין?

בצלאל סמוטריץ': תלוי מה תהיה ההחלטה.

עודד פורר: אם ההחלטה תמצא חן בעיניהם הם יאשרו אותה; אם לא – לא יאשרו אותה.

איתן ברושי: זו כנסת ישראל?

איתן ברושי: מה זה המקום הזה?

איתן ברושי: אתם לא מתביישים?

עודד פורר: הם יאשרו רק החלטה שהם אוהבים.

יואב קיש: אני לא מצליח להבין.

יואב קיש: ארז, הרגע אמרת לי שעד הבחירות, בגלל דיני בחירות – אני מבין, אני מקבל את מה שאתה אומר, לפחות מנסה להבין אותך – יש לכם חשש ולכן אתם מונעים משר הביטחון לקבל החלטה בנושא.

יואב קיש: השאלה שלי הייתה פשוטה: יום אחרי הבחירות, האם עדיין תמנעו משר הביטחון לקבל החלטה בנושא?

יואב קיש: אתה לא מסוגל לענות לי.

מכול סיבה שהיא.

יואב קיש: מכול סיבה שהיא.

עודד פורר: כל החלטה שהיא, החלטה.

ארז קמיניץ: שר הביטחון יכול לקבל החלטה כמו כל החלטה שרשות מינהלית מקבלת.

ארז קמיניץ: יש לגבי החלטה של רשות מינהלית ביקורת שיפוטית.

ארז קמיניץ: לפעמים היועץ המשפטי לממשלה אומר שהחלטה מנהלית מסוימת לא חוקית.

ארז קמיניץ: אנחנו נצטרך לבדוק אם ההחלטה ששר הביטחון יקבל במסגרת החוק - - -

איתן ברושי: בואו נחליט אנחנו וזהו.

איתן ברושי: בואו נחליט אנחנו.

איתן ברושי: אנחנו כנסת, עם כל הכבוד לכולם.

יואב קיש: הוא נותן תשובה.

יואב קיש: לא מה שאנחנו רוצים לשמוע אבל הוא נותן תשובה.

ארז קמיניץ: במסגרת החוק, אדוני, שהכנסת חוקקה - - -

איתן ברושי: מה זה הדבר הזה?

אורן אסף חזן: חקיקה, יואב, חבל על הזמן.

ארז קמיניץ: אדוני, אלה הם סדרי עולם אלא אם כן תשנו אותם.

ארז קמיניץ: אתם יכולים.

ארז קמיניץ: במסגרת ההחלטה של שר הביטחון נצטרך לבדוק האם ההחלטה הזו נתקבלה לפי סמכותו כאמור בחוק.

ארז קמיניץ: הסמכות שלו לפי החוק היא לבחון את שאלת סגירת השדה משיקולים ביטחוניים.

ארז קמיניץ: אם שר הביטחון יחליט החלטה שלא משיקולים ביטחוניים אז תהיה לנו בעיה משפטית בדבר הזה.

ארז קמיניץ: אלה הם סדרי עולם.

ארז קמיניץ: כך הפיקוח של היועץ המשפטי לממשלה מבחינה חוקית על החלטות - - -

יואב קיש: אבל אתה אומר שדיני בחירות לא יהיו קשורים, אין לך בעיה עם זה שזו ממשלת מעבר?

ארז קמיניץ: לא קשורים לזה.

ארז קמיניץ: אנחנו אומרים - - -

בצלאל סמוטריץ': יואב, אבל עכשיו לא הבנתי את הטיעון הקודם.

יואב קיש: כן, בצלאל.

בצלאל סמוטריץ': סליחה, יש פה סתירה פנימית, סתירה לוגית, במחילה.

בצלאל סמוטריץ': יש פה סתירה לוגית – גם זו מתקפה אישית, להגיד שיש סתירה לוגית בטיעוניך?

ארז קמיניץ: לא - - -

בצלאל סמוטריץ': אני אומר לך את הסתירה הלוגית, ויש פה הרבה אנשים עם שכל ישר, אמנם לא כולם זכו להיות משפטנים.

בצלאל סמוטריץ': גם היום שר הביטחון צריך לקבל את החלטתו אך ורק על יסוד שיקולים ביטחוניים, וגם היום, בלי שום קשר לדיני הבחירות, אם הוא יקבל אותם משיקולים פוליטיים אחרים שאינם ביטחוניים החלטתו תהיה בטלה מכוח עקרונות המשפט המינהלי ומכוח החוק שהסמיך אותו לקבל החלטה אך ורק משיקולים ביטחוניים.

בצלאל סמוטריץ': את אותם שיקולים ביטחוניים, שצריכים להיות מבוססים כמובן על עבודת מטה של גורמי המקצוע הביטחוניים, על חוות דעת מסודרות, הוא יכול לקבל היום כמו שהוא יכול לקבל אז, וכמו שהיום אסור לו להיות מושפע משיקול פוליטי גם מחר אסור לו להיות מושפע משום שיקול אחר.

בצלאל סמוטריץ': השיקול חייב להיות ביטחוני ולכן מה זה משנה מה העיתוי?

בצלאל סמוטריץ': מה, אתה חושב שגם הרמטכ"ל, גם מפקד חיל האוויר, גם המל"ל, גם הם מושפעים משיקולים פוליטיים?

בצלאל סמוטריץ': זה מה שאתה אומר?

בצלאל סמוטריץ': זו רמת חוסר האמון שלך בהם?

בצלאל סמוטריץ': תהיה עבודת מטה מסודרת אצל גורמי הביטחון, שר הביטחון יקבל את המלצתם, יקבל את החלטתו.

בצלאל סמוטריץ': חזקה עליו – לי יש אמון באנשים, שלא כמו לחלק מהאנשים במערכת המשפטית שחושבים שרק הם מלאכים – שיקבל את החלטתו אך ורק על יסוד השיקולים האלה בלי לערב שום שיקול, לא של אילת ולא של פוליטיקה.

בצלאל סמוטריץ': זה הכול.

יואב קיש: בצלאל, אני אגיד לך עוד דבר.

יואב קיש: אם למישהו מהגורמים ייקח יותר זמן להכין את חוות הדעת שלו, נגיד באוצר ייקח המון זמן להכין חוות דעת שהוא מחכה לה, גם אז הוא יכול להחליט שמכיוון שמתעכבת הבדיקה הוא דוחה את זה כי הוא לא רוצה לסגור.

יואב קיש: זאת אומרת, גם אי מסירה של חוות דעת וניסיון מסמוס של מי מהגורמים יכול לאפשר דחיה.

קריאות: - - -

בצלאל סמוטריץ': יואב, אני רוצה לשאול אותך עוד שאלה היפותטית.

בצלאל סמוטריץ': נניח שבבחירות הקרובות בעוד שבועיים איחוד מפלגות הימין מקבלת הכי הרבה מנדטים ועליה מטיל נשיא המדינה את הרכבת הממשלה, האם גם אז הם יאפשרו לנתניהו, שכבר לא ראש ממשלה וכבר לא שר ביטחון ואולי בכלל יהיה באופוזיציה, לקבל את ההחלטה, או שאז פתאום ימציאו איזה עקרון אחר מהמשפט המינהלי?

בצלאל סמוטריץ': אני מוכן לקבל כנקודת מוצא שהוא יהיה אולי ראש הממשלה, אולי גם שר הביטחון, הבא, אבל מי אמר שזה מה שיקרה?

בצלאל סמוטריץ': ואם זה לא מה שיקרה אז אם היום אתה לא מסכים לממשלה שעוד לפני בחירות והיא לא ממשלת מעבר לקבל כזאת החלטה, אתה באמת חושב שאנחנו נאמין לך שאתה תיתן לנו לעשות את זה ביום שאחרי?

בצלאל סמוטריץ': אלא מה?

בצלאל סמוטריץ': השיקול הוא שיקול ביטחוני, הוא לא שיקול פוליטי.

קריאה: לא אמרת שאתה מאמין באנשים?

בצלאל סמוטריץ': אז אני מאמין בהם גם היום.

בצלאל סמוטריץ': אני מאמין בהם גם היום.

אורן אסף חזן: בצלאל, שיתחייב עכשיו, שיכתוב עכשיו את חוות הדעת.

אורן אסף חזן: זה לא קשור לאמון, שיתחייב.

יואב קיש: מי זה מתפרץ?

דרור אהרוני: נציג רשות מקרקעי ישראל.

יואב קיש: אם תתפרץ אתה תצא החוצה.

בצלאל סמוטריץ': למה הוא פה בכלל?

בצלאל סמוטריץ': זה דיון ביטחוני.

יואב קיש: לא יודע.

יואב קיש: בצלאל, אתה סיימת?

בצלאל סמוטריץ': כן.

יואב קיש: תודה.

יואב קיש: ארז, בבקשה.

ארז קמיניץ: אני אבקש לענות.

ארז קמיניץ: אני לא חושב שיש סתירה לוגית, אני אסביר.

ארז קמיניץ: בסופו של דבר אי אפשר להיתמם.

ארז קמיניץ: אנחנו נמצאים באירוע – למרות שהיושב-ראש ניסה לתחום אותו לאירוע ביטחוני בלבד – שבוודאי יש לו משמעויות.

ארז קמיניץ: ראש עיריית אילת נמצא פה.

ארז קמיניץ: בדיון עצמו שמעתי נימוקים כלכליים, שמעתי אסטרטגיה - - -

אורן אסף חזן: מה כל זה משנה?

אורן אסף חזן: הם גם לא משנים.

איילת נחמיאס ורבין: הנושאים האלה ישנם, קיימים, ארז.

יואב קיש: זה לא רלוונטי.

יואב קיש: בזה הוא צודק.

יואב קיש: לדיון הנוכחי זה לא רלוונטי.

איילת נחמיאס ורבין: אתה ביקשת, אני התעלמתי ממנה.

איילת נחמיאס ורבין: אני מכירה את התוכנית לפרטים והתעלמתי ממנה.

יואב קיש: ארז, אני לא יכול להיות אחראי על מה שחברי כנסת אומרים, אני הבהרתי בדיוק את מהות הדיון.

יואב, כולנו הבנו את זה אבל יש פה משחק.

זה הכול.

יואב קיש: ארז, בבקשה.

ארז קמיניץ: אני רק אומר שהאמירה שלפיה ההחלטה על מועד הסגירה של השדה, הודעת שר הביטחון, מנותקת לחלוטין מהשלכות נוספות שהן השלכות אזרחיות - - -

אורן אסף חזן: מה זה משנה אבל עכשיו?

ארז קמיניץ: אני מנסה לענות.

ארז קמיניץ: האמירה הזאת שההחלטה הזאת יכולה להיות מנותקת לחלוטין מהתוצאות שלה, שהתוצאות הן המשך פעילות השדה האזרחי, היא אמירה למצער לא מדויקת.

ארז קמיניץ: מה המשמעות?

אורן אסף חזן: אבל מה זה משנה?

ארז קמיניץ: אז אני מסביר.

ארז קמיניץ: המשמעות היא שבבואך לבדוק האם הרשות המינהלית יכולה לקבל החלטה לפני יום הבוחר – אתה צריך להבין את המשמעויות של ההחלטה הזו.

אורן אסף חזן: אבל כבר התקדמנו והגענו לאחרי יום הבוחר.

ארז קמיניץ: אני רק אשלים.

ארז קמיניץ: אני מדבר על לפני יום הבוחר.

ארז קמיניץ: אני מתייחס לדבריו של חבר הכנסת סמוטריץ.

ארז קמיניץ: כולנו מבינים שהלחץ הציבורי עכשיו על שר הביטחון לקבל החלטה כזאת או אחרת לעניין דחיית התאריך ה-1 ביולי הוא לחץ ציבורי משמעותי, גדול ורב.

ארז קמיניץ: מה שדיני הבחירות מבקשים לעשות הוא לנטרל את הלחץ הזה.

ארז קמיניץ: לכך התייחסתי בדברים שאמרתי קודם.

ארז קמיניץ: לאחר יום הבוחר הלחץ הציבורי הרב בעניין הזה על המשמעויות של סגירת השדה הצבאי יפחת משום שיום הבוחר עבר, ניתן יהיה לקבל החלטה בשום שכל.

יואב קיש: אבל אז אתה באירוע אחר שאתה לא יודע מי יהיו האנשים.

איילת נחמיאס ורבין: יואב, אנחנו ב-1 ביולי בכלל בלי להרגיש.

ארז קמיניץ: עניתי לדבר הזה.

ארז קמיניץ: אני דיברתי עם היועץ המשפטי לממשלה היום - - -

רויטל סויד: מה היועץ המשפטי אמר לך?

ארז קמיניץ: הוא אמר לי שלאחר יום הבוחר - - -

איתן ברושי: יש היום מודעה בעיתון – מי מימן את המודעה הזו?

איתן ברושי: איזה לחץ יש לבעלי ההון, בעלי הקרקעות?

יואב קיש: איתן, אני קורא לך לסדר פעם ראשונה.

איתן ברושי: הם מדברים על השפעה?

איתן ברושי: מודעה שלמה בעיתון מימנתם.

איתן ברושי: מסכנים החברים האלה.

יואב קיש: איתן, מספיק.

ארז קמיניץ: לכן, לפחות מבחינת רציונל יום הבוחר אפשר יהיה לקבל את ההחלטה לאחר - - -

יואב קיש: טוב, אני רוצה עוד שאלה למשרד הביטחון.

רויטל סויד: אבל לא אמרת מה היועץ המשפטי אמר.

יואב קיש: זה מה שהוא אמר.

יואב קיש: הוא אומר שאת זה היועץ המשפטי אמר.

ארז קמיניץ: אמרתי שלאחר תקופת הבחירות - - -

רויטל סויד: אבל אנחנו רוצים לדעת מה תהיה עמדתכם.

ארז קמיניץ: אז אני מסביר שמבחינת דיני בחירות החלטה לאחר יום הבוחר תהיה אפשרית.

אורן אסף חזן: ומבחינת דינים אחרים?

רויטל סויד: אבל מה תהיה ההחלטה שלכם כאשר תתבצענה פעולות?

ארז קמיניץ: אבל אני עוד לא יודע מה ההחלטה, אני עוד לא בדקתי את ההחלטה - - -

יואב קיש: אני רוצה לחדד, ארז, את מה שאתה אומר ותגיד לי לפחות שאני צודק:

יואב קיש: כל הנימוקים שאתם נותנים במכתב לא רלוונטיים לאחר יום הבחירות מן הסתם - - -

ארז קמיניץ: רלוונטיים, העוצמה שלהם פוחתת.

יואב קיש: אוקיי.

יואב קיש: וזה שזו ממשלת מעבר, לתפיסתך, זה גם דיני בחירות וזה לא מונע החלטה.

יואב קיש: לכן, מהשיקולים האלה, לא תפסלו החלטה של שר הביטחון?

ארז קמיניץ: נכון, אמת.

יואב קיש: מי מייצג את משרד הביטחון פה?

ניסים זימבר: אני.

יואב קיש: מתי חוות הדעת שלכם תהיה מוכנה?

ניסים זימבר: אנחנו התחלנו בעבודת המטה.

ניסים זימבר: חוות הדעת תוגש לשר הביטחון אחרי - - -

יואב קיש: מתי?

יואב קיש: תגיד לי שבוע, חודש, שלוש שנים – מתי?

ניסים זימבר: זה יוכן בהקדם ואנחנו נעמוד בלוחות הזמנים שנדרשים לפי החוק.

יואב קיש: סדר גודל.

יואב קיש: אני לא יודע מה נדרש, לא קבענו.

יואב קיש: אני שאלתי שאלה: מתי תוגש חוות הדעת לשר הביטחון?

איתן ברושי: ניסים, אחרי שישחררו את המילואים?

ניסים זימבר: שר הביטחון הוא זה שיזם את הפנייה במועד הנדרש על מנת לקבל תשובות לצורך ההתייעצות הזאת.

ניסים זימבר: הוא יקבל את התשובות, אני מניח, במסגרת עבודת המטה הבין-ממשלתית שנערכת, ואז תתקבל ההחלטה.

יואב קיש: אתה לא יודע לתת לי תשובה?

ניסים זימבר: אנחנו לא יודעים מתי תוגשנה התשובות אז אנחנו לא יודעים מתי.

יואב קיש: אתה לא יודע להגיד סדרי גודל?

ניסים זימבר: מרגע שתוגשנה התשובות זה עניין של ימים.

יואב קיש: אני מבקש שתצא החוצה, תתקשר למנכ"ל שלך ואני רוצה תשובה ממשרד הביטחון האם זה ייקח שבוע או שלוש שנים.

יואב קיש: תגיד לי סדר גודל של לוחות זמנים.

איפה זה תקוע?

איילת נחמיאס ורבין: חברים, התאריך הוא ה-1 ביולי.

איילת נחמיאס ורבין: אנחנו יודעים מה המועדים.

באיזה משרד זה תקוע?

יואב קיש: יעקב, אני מבקש לא להפריע.

יואב קיש: אני יודע לנהל את הדיון.

אני עוזר לך.

יואב קיש: אני לא צריך עזרה.

אתה חייב.

יואב קיש: אני רוצה תשובה לשאלה שלי.

יואב קיש: אם אתה לא יודע לתת אותה תתקשר - - -

ניסים זימבר: אני יודע לתת אותה.

ניסים זימבר: אני שוב אומר, זה עניין של ימים ספורים אחרי שיתקבלו התשובות מכלל גורמי הממשלה שנדרשים על פי החוק.

יואב קיש: אז אתם לא מעכבים.

ניסים זימבר: משרד הביטחון לא יעכב את התשובה.

ניסים זימבר: הוא לא יכול לעכב את התשובה כי הוא נדרש בחוק לתת מענה.

יואב קיש: אתם האחרונים?

ניסים זימבר: שר הביטחון הוא זה שמקבל את ההחלטה.

יואב קיש: לא, המנכ"ל צריך לתת לשר הביטחון את עמדת המשרד לפני המשרדים האחרים?

יואב קיש: זו השאלה שלי.

רחל זכאי-נוימן: לא לפני, במקביל.

יואב קיש: תקריאו את החוק, בבקשה.

יואב קיש: היועץ המשפטי, תקריא את החוק.

 << קריאה >> גלעד קרן: "שר הביטחון יבחן את הודעתו שניתנה לפי סעיף 2 לחוק העיקרי על המשמעויות הביטחוניות הנובעות ממנה.

 << קריאה >> גלעד קרן: לשם בחינה כאמור יתייעץ שר הביטחון עם המנהל הכללי של משרד הביטחון, היועץ המשפטי לממשלה והממונה על התקציבים במשרד האוצר או נציגיהם".

יואב קיש: הכוונה היא שהשר יקבל את החלטתו לא אחרי שמנכ"ל משרד הביטחון מרכז ומחליט, אלא יש את עמדת משרד הביטחון שהמנכ"ל מכין, יש את עמדת האוצר שהאוצר מכין ויש את עמדת היועמ"ש שהיועמ"ש מכין ואת כל הוא מקבל ומחליט.

יואב קיש: לכן שאלתי מתי מנכ"ל משרד הביטחון יגיש את עמדתו לשר.

ניסים זימבר: היות ומנכ"ל משרד הביטחון נמצא במשרד הביטחון תחת שר הביטחון, מנכ"ל משרד הביטחון יקבל לעיונו - - -

יואב קיש: אתם אחרונים?

יואב קיש: זו השיטה שלכם?

ניסים זימבר: ודאי, כי שר הביטחון צריך לקבל את העמדה על בסיס - - -

יואב קיש: זו לא פרשנות החוק.

יואב קיש: זו שגיאה בהבנת החוק ועל זה אני מוכן שתנהלו דיון אחרי זה עם המשרדים.

יואב קיש: ארז, אני מציע שתעביר להם את לשון החוק כי בעיניי הם טועים לחלוטין.

יואב קיש: הם צריכים לייצג את הנימוק המקצועי-ביטחוני גרידא.

יואב קיש: זה הדבר המרכזי.

ניסים זימבר: אבל זה מה שאני אומר, אדוני.

יואב קיש: אז אתה לא צריך לחכות, לא לאוצר ולא ליועמ"ש.

ניסים זימבר: אנחנו לא מחכים.

ניסים זימבר: אמרנו שעבודת המטה הזאת נעשית גם במשרד הביטחון, גם באוצר וגם ביתר משרדי הממשלה.

יואב קיש: אבל כשאני שאלתי אותך: מתי משרד הביטחון ייתן את עמדתו?

יואב קיש: אמרת: כמה ימים אחרי שאקבל את עמדת האוצר.

יואב קיש: לא מעניין אותי.

קריאה: המשרדים, הוא אמר.

אריאל יוצר: משרד הביטחון, כלל גופי הביטחון, לזה הוא התכוון.

יואב קיש: למה התכוונת?

ניסים זימבר: אנחנו בוחנים את עמדת משרד הביטחון ואת עמדת צה"ל.

ניסים זימבר: נגבש עמדה מתואמת ונגיש אותה לשר הביטחון.

יואב קיש: מתי זה יהיה?

ניסים זימבר: מתי שתושלם עבודת המטה.

יואב קיש: אתה יודע להגיד מתי?

ניסים זימבר: אבל שוב אני אומר, עבודת המטה של מנכ"ל משרד הביטחון חייבת לקחת בחשבון - - -

יואב קיש: ניסים, אתה עכשיו יוצא החוצה – אתה עושה מה שאני אומר לך עכשיו – אתה מתקשר למנכ"ל שלך ואתה אומר לו שאני רוצה לדעת הערכת זמן שלו מתי תהיה עמדת מנכ"ל משרד הביטחון ואני רוצה מספר.

יואב קיש: זה יכול להיות שבוע, בין שבועיים לשלושה.

יואב קיש: אני לא רוצה משפטים שמחפפים אותי.

יואב קיש: לא מוכן לקבל את זה.

ניסים זימבר: אף אחד לא מחפף, אדוני, נעשית עבודת מטה.

יואב קיש: זה בדיוק מה שאני מרגיש.

יואב קיש: ניסים, בבקשה תחזור עם מספר.

יואב קיש: אני רוצה לשמוע את אגף תקציבים עכשיו.

יואב קיש: מתי אתם נותנים עמדה?

בצלאל סמוטריץ': אתם גוף ביטחוני?

בצלאל סמוטריץ': מה אתם נותנים עמדה?

בצלאל סמוטריץ': לא הבנתי.

אריאל יוצר: אני מעריך שזה יהיה ימים ספורים לאחר שההנחיה של היועץ - - -

יואב קיש: מה זה קשור ליועץ?

יואב קיש: מה זה קשור ליועץ?

יואב קיש: עבודת המטה תמשיך.

בצלאל סמוטריץ': מה הוא קשור?

כל אחד יותר צדיק מהשני.

בסדום לא היו כל כך הרבה צדיקים.

יואב קיש: חודש, הוא אומר חודש.

יואב קיש: מה אתם?

יואב קיש: כמה זמן לכם?

ארז קמיניץ: הואיל ואני מכיר את מי שיערוך את חוות הדעת ויעשה אותה אני יכול להתחייב על תקופת זמן שנעה בין שבועיים לשלושה שבועות.

בצלאל סמוטריץ': חוות הדעת של האוצר?

ארז קמיניץ: שלנו.

בצלאל סמוטריץ': אבל לא הבנתי, מותר לו לעבוד בתקופת בחירות?

בצלאל סמוטריץ': כי קודם הוא אמר שלא.

אריאל יוצר: הוא עושה עבודת מטה.

בצלאל סמוטריץ': אמרת שאתה תעשה את זה אחרי שחוות הדעת שלו תפוג כבר - - -

ארז קמיניץ: חבר הכנסת סמוטריץ, זו כבר לא שאלה של סתירה לוגית, זו שאלה של עובדות.

ארז קמיניץ: כל אחד מהגורמים הרלוונטיים ששר הביטחון צריך להתייעץ אתם יכול ועושה את עבודת המטה שלו.

ארז קמיניץ: גם זה נכתב במכתב היועץ.

ארז קמיניץ: עבודת המטה יכולה להיעשות בלי קשר לבחירות.

בצלאל סמוטריץ': ולמה הוא רלוונטי כמשרד אוצר לשאלות ביטחוניות?

ארז קמיניץ: זה מה שנכתב בחוק.

איילת נחמיאס ורבין: זה בחוק, בצלאל.

איילת נחמיאס ורבין: זה בחוק.

בצלאל סמוטריץ': אבל מה השיקולים שמותר לו לשקול במסגרת חוות הדעת שהוא נותן?

בצלאל סמוטריץ': האם מותר לו לשקול שיקולי רוחב כלכליים או רק שיקול ביטחוני?

קריאות: - - -

יואב קיש: בצלאל, אני אגיד לך מה אני רואה פה.

יואב קיש: שמעתי חודש, שמעתי מספר שבועות ושמעתי שבועיים-שלושה.

הוא שאל שאלה טובה, סמוטריץ.

בצלאל סמוטריץ': שהיועץ המשפטי לממשלה ינחה את משרד האוצר מה השיקולים שמותר להם לשקול בבואם לתת את העצה הרלוונטית לשר הביטחון בעניין הזה.

בצלאל סמוטריץ': האם מותר לו לשקול את כל שיקולי התקציב הרחבים של משמעות פינוי השדה או השארתו, הפיצוי וכו' וכו' - - -

אריאל יוצר: חד-משמעית.

בצלאל סמוטריץ': למה מותר לו?

בצלאל סמוטריץ': אבל ההחלטה שלו היא ביטחונית, מה זה רלוונטי?

אריאל יוצר: אני אסביר.

בצלאל סמוטריץ': אתה משפטן?

אריאל יוצר: לא, אז מה?

אריאל יוצר: לא צריך להיות משפטן גדול בשביל - - -

בצלאל סמוטריץ': מותר גם ללא משפטנים לומר דברים פה?

בצלאל סמוטריץ': בסדר, אני שמח, אני בעד.

יואב קיש: השאלה היא כזו – אני רוצה להבהיר – ואתה עונה לי, לא לסמוטריץ: אם כל הדיון הוא דיון צבאי-ביטחוני ואנחנו הכנסנו את זה כשיקולים עוקבים אבל שבוודאי ובוודאי המהות המרכזית היא החלטתו של משרד הביטחון והצבא, אני מבקש לדעת מה השיקולים הביטחוניים שאתם לוקחים במסגרת ההחלטה.

אריאל יוצר: אנחנו לא לוקחים בכלל שיקולים ביטחוניים.

אריאל יוצר: אתם הכנסתם אותנו בנוסח החקיקה שאישרתם כגורם שאתו מתייעצים בטרם קבלת החלטה שתפקידו באירוע הזה הוא תפקיד כלכלי ותקציבי בלבד.

אריאל יוצר: זה נכון שההחלטה - - -

אורן אסף חזן: זה מה שהופך את ההחלטה ללא החלטה ביטחונית.

אורן אסף חזן: יש פה סתירה בכלל.

אריאל יוצר: אין, ממש אין.

אריאל יוצר: תן לי להשלים ואני אסביר.

אריאל יוצר: נוסח החוק כותב באופן מפורש שהחלטה מתקבלת משיקולים ביטחוניים בלבד אבל לכל החלטה ביטחונית – לא לכל, לחלק מההחלטות הביטחוניות – יש גם משמעויות תקציביות, גם להחלטה הזו.

אריאל יוצר: לכן חוות הדעת - - -

אורן אסף חזן: לא, אתה אומר שני דברים שונים.

אריאל יוצר: ולכן להחלטה הביטחונית שתתקבל יהיו משמעויות תקציביות משמעותיות גדולות ומשם - - -

אורן אסף חזן: ואז, אם אתה תמליץ שלא לסגור, זה הופך את ההחלטה ללא ביטחונית, שההחלטה תהיה משיקולים כלכליים.

יואב קיש: תודה.

יואב קיש: משרד הביטחון, ניסים, בודקים?

יואב קיש: הבנת מה אני מנסה להגיד?

יואב קיש: כי משרד האוצר והיועמ"ש הבינו מצוין.

ניסים זימבר: אנחנו הבנו מצוין, אנחנו ניתן תשובה עוד כמה דקות.

יואב קיש: אז אני מחכה לתשובה.

יואב קיש: חברים, בצלאל, מה שנראה לי כרגע זה שהאירוע הזה ייקח לפחות חודש, אם לא יותר.

בצלאל סמוטריץ': איזה?

בצלאל סמוטריץ': הוא אומר לך חודש והוא צריך עוד שלושה שבועות - - -

ארז קמיניץ: לא, אני לא אמרתי.

אריאל יוצר: לא, לא חודש - - -

קריאות: - - -

יואב קיש: בצלאל, אני קורא לך לסדר פעם ראשונה.

יואב קיש: אני רוצה להגיד בצורה הכי ברורה את ההחלטה שאני רוצה שנצביע עליה עכשיו: חברים, הנקודה היא מאוד פשוטה, אין לי ספק שאם האירוע הזה יישאר כפי שהוא, מלוחות הזמנים שאני שומע פה לא ייצא כלום.

יואב קיש: כלום.

יואב קיש: לכן יש שתי אפשרויות: או שאנחנו נלך למהלך, כפי שאמרת, עם איילת, כדי שעוד השבוע או שבוע הבא - - -

בצלאל סמוטריץ': בוא נקרא לממשלה לחוקק.

בצלאל סמוטריץ': נצביע שאנחנו קוראים לממשלה לחוקק.

יואב קיש: נקרא לממשלה, זה אחד.

יואב קיש: ושניים, אם לא, אני הייתי אומר לשר הביטחון שיום אחרי הבחירות, מכיוון שהבדיקות מתארכות, ייקח החלטה אוטומטית של דחייה במספר חודשים.

אורן אסף חזן: אבל אז הם לא יאשרו לו.

יואב קיש: לא, אז זה לגיטימי לחלוטין.

אורן אסף חזן: לא נכון.

ארז קמיניץ: למה הבדיקות מתארכות, אדוני?

יואב קיש: כי אתה נכנס לפסח.

יואב קיש: חודש מהיום זה פסח.

ארז קמיניץ: קודם כל, שבועיים או שלושה - - -

יואב קיש: אבל אף אחד לא דיבר על שבועיים.

יואב קיש: חודש, האוצר אמר חודש.

יואב קיש: אני רוצה דד-ליין שבועיים, שכולכם תתחייבו לי לשבועיים תשובה או שאני דוחה את הכול.

קריאות: - - -

אורן אסף חזן: היושב-ראש, אפשר לשאול אותך שאלה שלא עולה פה?

אורן אסף חזן: ומה יקרה אם הם יגידו שאין צורך בשדה?

סיגל ויצמן: היושב-ראש, היושב-ראש - - -

יואב קיש: אל תפריעי.

יואב קיש: אורן, אתה בקריאה שנייה.

יואב קיש: אורן, לא עכשיו.

יואב קיש: ארז, בבקשה.

סיגל ויצמן: לא שאלת את משרד הביטחון?

יואב קיש: תוציאו אותה, בבקשה.

יואב קיש: היא מפריעה.

יואב קיש: היא יושבת במקום שהיא לא צריכה לשבת והיא מפריעה לי.

יואב קיש: תוציאו אותה.

יואב קיש: ארז, בבקשה.

ארז קמיניץ: אדוני היושב-ראש, שני היבטים: אחד, חוות הדעת של כל הגורמים הרלוונטיים יכולות להיערך ולהיעשות במקביל.

ארז קמיניץ: הן לא צריכות לחכות אחת לשנייה.

יואב קיש: ברור.

ארז קמיניץ: זה עלה פשוט.

יואב קיש: תוציאו אותה החוצה עכשיו.

יואב קיש: תודה.

סיגל ויצמן: יואב, ההתנהלות שלך - - -

יואב קיש: אני מבקש שתצאי החוצה.

סיגל ויצמן: זו ועדת חקירה מה שקורה כאן.

יואב קיש: טוב.

יואב קיש: בבקשה, כן.

ארז קמיניץ: שנית, אדוני היושב-ראש, הואיל ואנחנו נתקן את הדברים לפי מה שאמרתי בתחילת - - -

סיגל ויצמן: תשאלו את הביטחון אם צריך בכלל, תשאלו את משרד הביטחון.

יואב קיש: תוציאו אותה עכשיו.

יואב קיש: היא מפריעה.

יואב קיש: תוציאו אותה החוצה.

סיגל ויצמן: אנחנו גרים שם ואין שם שום פעילות צבאית.

יואב קיש: תודה רבה לך, תודה רבה.

סיגל ויצמן: אין שם פעילות צבאית.

סיגל ויצמן: זו ועדת חקירה, כל ההתנהלות פה - - -

יואב קיש: תודה רבה, שמחנו על השתתפותך.

יואב קיש: ארז, בבקשה.

ארז קמיניץ: הואיל, אדוני, שמה שדיווחתי היום לחברי הכנסת, לוועדה וליושב-ראש, לעניין האפשרות לקבל החלטה מיד לאחר הבחירות, זה לא משהו שנכתב במכתב לשר הביטחון והמשרדים לא יודעים את זה, בהחלט מוטלת עלינו, חבריי בממשלה, כרגע חובה מוגברת לנסות ולעמוד בלוחות הזמנים של מיד לאחר הבחירות, אם זו בקשתו של היושב-ראש.

ארז קמיניץ: אני חושב, אדוני, שנוכח העובדה שכבר אמרנו שמבחינה משפטית לא תהיה מניעה לקבל החלטה בסמוך לאחר יום הבוחר, עלינו, כגורמים מקצועיים, מוטלת החובה להעמיד בפני מקבלי ההחלטות את חוות הדעת הנדרשות בסמוך למועד זה.

ארז קמיניץ: לכן אני חושב שמועד שהוא לפני פסח, 15 לחודש, הוא מועד שכולנו נוכל לעשות את המאמצים להתכנס אליו.

ארז קמיניץ: לכן אני מציע לחבריי שאנחנו ננסה - - -

יואב קיש: האוצר, עד ה-15 לחודש?

אריאל יוצר: מקבל את ההצעה.

יואב קיש: אתם תדונו.

יואב קיש: משרד הביטחון עד מתי?

ניסים זימבר: מנכ"ל משרד הביטחון הודיע שזו תהיה תקופה של עד חודש ימים.

יואב קיש: לא טוב.

קריאה: אתה בתוך פסח.

ניסים זימבר: כשמשרד הביטחון אומר תוך עד חודש ימים זה יהיה תוך חודש ימים, אבל אנחנו נעשה מאמץ לעשות את זה - - -

בצלאל סמוטריץ': מהיום או אחרי שיוגשו חוות הדעת?

יואב קיש: לא, אתם צריכים להגיע ל-15.

יואב קיש: שמעת את המשרדים האחרים.

בצלאל סמוטריץ': חודש מהיום או חודש מהרגע שתקבלו את חוות הדעת שלהם?

אורן אסף חזן: הוא אמר לך.

ניסים זימבר: תראו, זו עבודת מטה שצריכה לכלול גם את צה"ל וגם את משרד הביטחון - - -

יואב קיש: אז מבחינתי תגידו חודשיים ונדע להיערך לזה, אבל חודש זה אומר פסח, בפסח אף אחד לא יעבוד שם.

ניסים זימבר: מנכ"ל משרד הביטחון הודיע שתוך חודש ימים.

ניסים זימבר: אנחנו נעשה מאמץ לעשות את זה - - -

הוא מחכה עכשיו לעבודה שלהם?

יואב קיש: לא, הוא לא מחכה, עובדים.

ניסים זימבר: אנחנו לא נחכה לכלום.

ניסים זימבר: אנחנו הרי יזמנו את כל הפנייה.

ניסים זימבר: אני רק רוצה להזכיר לכולם ששר הביטחון הוא זה שיזם את הפנייה מלכתחילה במועד.

ניסים זימבר: אנחנו נעשה את עבודת המטה - - -

אורן אסף חזן: ממש מטוב לבו.

ניסים זימבר: מה זה "מטוב לבו"?

יואב קיש: אל תתייחס אליו, אתה לא מנהל אתו דיון.

ניסים זימבר: אנחנו נעשה את המאמץ לעשות את זה הכי מהר שאפשר ובתוך חודש ימים אנחנו נשלים את העבודה.

יואב קיש: זה לא מספיק טוב.

יואב קיש: אני מבקש, לאור התחייבות כל המשרדים וחופשת הפסח, שתוודא עם המנכ"ל שלך עכשיו שהוא מסתנכרן ל-15 לחודש.

יואב קיש: תגיד לו שזו כרגע הדרישה.

יואב קיש: זה עוד 20 יום ולא עוד 30 יום.

יואב קיש: חברים, אני רוצה להתכנס להחלטה להצבעה הזו.

יואב קיש: אנחנו נשמע תכף את משרד הביטחון.

סיגל ויצמן: זה מה שהילדים שלנו שומעים, זה מה שהילדים שלנו שומעים כל היום.

סיגל ויצמן: מטוסים, רק מטוסים על בסיס יומי.

סיגל ויצמן: אנחנו על בסיס צבאי - - -

אורן אסף חזן: הוא טייס, הוא יודע איך נשמע מטוס, אל תדאגי לו.

קריאה: אפשר גם להשמיע לך חולים אילתים, זה גם בסדר.

יואב קיש: קחו רק את הפרטים שלה כדי שהיא לא תיכנס לכנסת הבאה.

יואב קיש: קחו את הפרטים שלה כדי שהיא לא תקבל אישור כניסה למשכן.

ניסים זימבר: אדוני, אנחנו מסכימים, עד ה-15 לחודש.

יואב קיש: אוקיי.

יואב קיש: לא יודע אם שמתם לב, ראש עיריית אילת לא דיבר מילה.

מאיר יצחק הלוי: אני רוצה לדבר.

יואב קיש: לא, אתה לא תקבל כי אנחנו מסיימים את הדיון.

ארז קמיניץ: זה בגלל תבונתו של היושב-ראש, אדוני.

בצלאל סמוטריץ': כי הדיון הוא ביטחוני.

בצלאל סמוטריץ': הדיון הוא רק ביטחוני.

בצלאל סמוטריץ': רק ביטחוני.

יואב קיש: הדיון הוא ביטחוני.

יואב קיש: ההצגה שראיתם פה - - -

תפסיקו.

זו הצגה.

מה שאתה אומר עכשיו זו גם הצגה.

יואב קיש: סליחה, חבר הכנסת יעקב אשר.

יואב קיש: ההצגה שהייתה פה היא הצגה שהיא לא רלוונטית לדיון הנוכחי.

יואב קיש: יש בה הרבה אמוציות על כל נושא אילת.

יואב קיש: מן הסתם הדברים האלה יידונו בדיונים אחרים, כרגע הדיון היה סביב הנושא הביטחוני.

בלבד.

יואב קיש: יש לנו התחייבות של כל משרדי הממשלה שחוות הדעת יוגשו עד ה-15 לחודש הבא.

יואב קיש: יש לנו אמירה ברורה של היועמ"ש שב-15 לחודש, אם שר הביטחון יקבל את החלטתו, אין לכם שום טענה בנושא דיני בחירות בעניין הזה, וזה כולל ממשלת מעבר על כל ההשלכות שיש לה, כך נאמר על ידיכם.

יואב קיש: עשית "כן" עם הראש.

ארז קמיניץ: כן.

ארז קמיניץ: אני אומר: מבחינת דיני בחירות לא תהיה בעיה.

יואב קיש: השאלה היחידה שאני שואל פה, חברי הכנסת, היא האם אנחנו רוצים לצאת בקריאה לממשלה שבכל מקרה תעביר חקיקה?

יואב קיש: בצלאל, זה נושא שלך.

אורן אסף חזן: לא, אבל אתם לא יכולים.

אורן אסף חזן: יש פה כמה בעיות.

אורן אסף חזן: מה קורה אם ב-15 באפריל מחליטים שאין פה צורך ביטחוני?

אורן אסף חזן: הרי הצבא מלכתחילה כבר החליט לסגור את השדה, מה יקרה אם הוא יקבל החלטה שאין צורך?

יואב קיש: אז צריך ללכת לחקיקה.

אורן אסף חזן: נכון.

אורן אסף חזן: לכן אני אומר, כל הדיון הזה הוא פארש.

אורן אסף חזן: צריך לקחת את ההחלטות פה עכשיו.

יואב קיש: אתה לא יכול, אין לך סמכות.

אורן אסף חזן: למה?

אורן אסף חזן: אתה יכול להחליט שאתה הולך לחקיקה ולא לחכות לאף אחד אחר.

יואב קיש: מה זה "חקיקה"?

יואב קיש: חקיקה זה רק אם איילת שקד תכנס - - -

אורן אסף חזן: אין בעיה, הוא אמר שהוא סיכם אתה.

אורן אסף חזן: בצלאל אמר שהוא סיכם עם השרה.

אורן אסף חזן: גם ראש הממשלה יכול לקבל את ההחלטה האחרת על אף המלצה של היועץ המשפטי, כפי שהוא עשה בעניין השוטרים, שכר הגמלאים וחאן אל-אחמר.

אורן אסף חזן: לכן אני אומר, כל הדיון הזה הוא נחמד, הוא יפה, הוא פוליטי.

אורן אסף חזן: אתם רוצים להשיג תוצאות?

אורן אסף חזן: בואו נלך לחקיקה, אחרת השדה ייסגר.

יואב קיש: תודה.

יואב קיש: בצלאל, הדבר היחידי שנשאר על הפרק בדיון הזה, לפחות לאחר שהבנו מה ההתנהלות אם לא נעשה דבר ככנסת בתקופת בחירות – גם את דעתך, איילת, חשוב לי לשמוע, אני גם יודע שאת מכירה את עמדת חברייך – האם חשוב לנו לקרוא לחקיקה בעניין?

בצלאל סמוטריץ': תראו, הרגישות הביטחונית היא ידועה.

בצלאל סמוטריץ': קיבלנו תזכורת הבוקר.

בצלאל סמוטריץ': החשש הגדול – ובעיניי זה כנראה מה שייקרה בדרך הטבע גם אם הם יעמדו בלוחות הזמנים שלהם – אחר כך פסח ואז כולם יהיו עסוקים בלהרכיב ממשלה.

בצלאל סמוטריץ': אני עברתי את זה רק פעם אחת, יש כאלה שעברו את זה יותר, מדובר במשא ומתן עיקש, מורכב, ראש הממשלה, שהוא גם ראש ממשלה, גם שר ביטחון ובסבירות גבוהה כנראה יקבל מהנשיא גם את מלאכת הרכבת הממשלה בפעם הבאה, יהיה עסוק עד מעל הראש.

בצלאל סמוטריץ': הסיכוי שהוא יצליח באמת באמת בכובד ראש לשקול את כל השיקולים, לקבל את כל חוות הדעת של גורמי המקצוע ולקבל החלטה בנושא הזה, שהוא חשוב אבל יתכן ויש חשובים ממנו, גם בהקשר הביטחוני וגם בהקשר של הצורך שלו להרכיב ממשלה ביום שאחרי – אני חושש שהוא פשוט טכנית לא יעמוד בלוחות הזמנים האלה.

בצלאל סמוטריץ': אנחנו, כשחוקקנו את החוק – ופה אני מוכן לקבל את האמירה של ארז – גם אנחנו חשבנו שהתהליך הותנע מוקדם מידיי אבל היא הנותנת.

בצלאל סמוטריץ': כפי שהתהליך הזה לא הותנע יום אחרי שחוקקנו כי היו דברים אחרים דחופים וחשובים, אז הוא גם לא יותנע יום אחרי שב-15 לחודש יונחו חוות הדעת של הגורמים הרלוונטיים.

בצלאל סמוטריץ': לכן אני חושב שזה בלתי אפשרי לעמוד בלוחות הזמנים הנוכחיים ושאכן תתקבל החלטה לאחר שנשקלו כל השיקולים הביטחוניים הרלוונטיים לעניין בכובד ראש.

יואב קיש: שכוונת החוק מסוכלת למעשה.

בצלאל סמוטריץ': בדיוק.

בצלאל סמוטריץ': לכן נראה לי שאין מנוס מלקרוא לממשלה לדחות בשלושה, בארבעה, בחמישה חודשים.

בצלאל סמוטריץ': אני חשבתי שנכון לפני הבחירות.

בצלאל סמוטריץ': אני בטוח שראש הממשלה יקבל את ההחלטה אך ורק על יסוד השיקולים הביטחוניים כי זה מה שהחוק מאפשר לו.

בצלאל סמוטריץ': היום הוא יותר פנוי לעסוק בשאלה ולקבל את ההחלטה מאשר אחרי בחירות, כשהוא צריך להרכיב ממשלה.

בצלאל סמוטריץ': אבל כיוון שזה לא מתאפשר כרגע, גם כי לקח זמן לתהליך להתניע וגם כי היועץ המשפטי אמר את דברו, אני חושב שזה יהיה חוסר אחריות לתת לדינמיקה להתגלגל כפי שהיא.

בצלאל סמוטריץ': אנחנו נגיע לאיזשהו דד-ליין שהצבא יגיד: אני כבר לא מסוגל יותר להיערך וזה ייפול מאליו.

בצלאל סמוטריץ': הנכון הוא לקרוא לממשלה לדחות את זה בכמה חודשים ולאפשר לשר הביטחון החדש שייכנס לתפקידו לשקול את זה בצורה מסודרת.

יואב קיש: איילת?

איילת נחמיאס ורבין: אחד, חשוב לי שתדגיש לפרוטוקול גם ממך וגם ממני שכל הנושאים הנלווים לסוגיית שדה דב יידונו, למרות ההתנהגות של הגברת הזו, בכנסת הבאה.

איילת נחמיאס ורבין: זה ברור.

איילת נחמיאס ורבין: יש להם חשיבות, לא צריך להתעלם.

יואב קיש: זה לא הדיון היום.

איילת נחמיאס ורבין: אני רוצה להגיד שיש מין התייחסות קצת נונשלנטית לעניין של סגירת שדה תעופה.

איילת נחמיאס ורבין: זה נראה לנו תמיד שדה תעופה קטן כזה – סליחה על הביטוי – מצוקמק, אתם יודעים, לא כמו השדה החדש של אילת.

איילת נחמיאס ורבין: זה נראה לנו כאילו לא חשוב.

איילת נחמיאס ורבין: זה שדה סופר סופר חשוב ולכן כל התהליך של ההתארגנות וההיערכות והמשמעויות הנלוות של הדבר הזה - - -

זה בלתי הפיך, ודאי.

איילת נחמיאס ורבין: זה בלתי הפיך.

איילת נחמיאס ורבין: זה לא איזשהו אירוע קטן.

איילת נחמיאס ורבין: אני רוצה עוד משהו להגיד, עו"ד קמיניץ, אם באיזושהי צורה התבטאתי באופן שהיה נדמה לך, כמייצג היועץ המשפטי לממשלה, שדבריך אינם חשובים בעיניי או שאני מזלזלת ביועץ המשפטי לממשלה – אתה יודע שאני רחוקה מזרח ומערב מהעניין הזה.

איילת נחמיאס ורבין: ביני לבין בצלאל סמוטריץ תהום פעורה.

איילת נחמיאס ורבין: תהום פעורה בינינו באמת.

איילת נחמיאס ורבין: אבל, מדובר באירוע שהוא לא אירוע שגרתי ולכן אנחנו התכנסנו כאן היום.

איילת נחמיאס ורבין: גם מנקודת מבטו של היועץ המשפטי לממשלה, אירוע של סגירת שדה תעופה במדינה כמו ישראל, שהיא חסרה שדות תעופה כאוויר לנשימה, הוא לא אירוע רגיל ולכן אנחנו נמצאים פה.

יואב קיש: תודה.

יואב קיש: דובר אחרון, יעקב אשר, משפט.

ארז קמיניץ: אז תתקבל החלטה עוד שבועיים.

איילת נחמיאס ורבין: אבל עוד שבועיים זה לא נותן מספיק זמן.

איילת נחמיאס ורבין: זה משאיר את כולם בלי פתרונות.

אמר את זה מקודם סמוטריץ – הוא יותר צעיר – נער הייתי וגם זקנתי.

אני חושב שאי אפשר כרגע לסמוך על מה יהיה, איך זה יהיה, שיעמדו בלוחות הזמנים, שיעבדו בטור, יעבדו ביחד, אחר כך תגיע הרכבת הממשלה ויהיו עסוקים.

אני מצטרף להמלצה הזו של סמוטריץ, גם שלך אני חושב, וגם של איילת, ללכת על חקיקת בזק בעניין הזה, נקודה.

יואב קיש: כן.

יואב קיש: מאוד חשוב לי לשמוע את איילת כי כל נציגי האופוזיציה הלכו.

עודד פורר: הם אמרו קודם.

יואב קיש: נכון, הם אמרו קודם אבל הם לא פה בהצבעה.

איילת נחמיאס ורבין: אני מעריכה שלא תהיה בעיה.

איילת נחמיאס ורבין: לא אמורה להיות בעיה עם האופוזיציה בהקשר הזה.

יואב קיש: סמוטריץ, אתה הקשר עם אילת שקד – למרות שזה כבר השתנה קצת – אז חשוב שתקשיב.

יואב קיש: אנחנו, חברי הוועדה, מצביעים עכשיו על החלטה - - -

בצלאל סמוטריץ': הנושא הביטחוני כל כך בוער לי שאני מדבר אפילו עם המתחרים שלי בתקופת הבחירות כדי לדאוג לביטחון המדינה.

יואב קיש: זה מחזק אותם פוליטית, בצלאל, אבל בסדר.

בצלאל סמוטריץ': אין פה אף שיקול פוליטי.

יואב קיש: חברים, לאור המצב הביטחוני והאירועים האחרונים מול לוחות הזמנים כפי שהוצגו לוועדה, חברי הוועדה סבורים שעל הממשלה להוביל חקיקה עוד לפני הבחירות של דחיית סגירת השדה הצבאי לפחות עד ה-1 בנובמבר 2019.

יואב קיש: זה ארבעה חודשים.

יואב קיש: זה המינימום שבמינימום שיאפשר לקבל החלטה בצורה רגועה ולא להיכנס לפינות של האילוצים הביטחוניים כפי שאנחנו רואים לנגד עינינו שקרו הבוקר.

יואב קיש: זה בגדול הניסוח.

תומר רוזנר: יש חשש שהיועץ המשפטי לממשלה יקבע שמהלך חקיקה כזה, ממשלתי, מעורר אותם קשיים כפי שנקבעו במכתב.

בצלאל סמוטריץ': לא, סליחה, תומר.

בצלאל סמוטריץ': את החקיקה תעשה הכנסת, לא הממשלה.

תומר רוזנר: אבל אתם רוצים שהם יגישו, הוא לא ייתן להם להגיש.

בצלאל סמוטריץ': הם לא צריכים להגיש, בסדר.

בצלאל סמוטריץ': הם יגישו גם בלי הסכמות, עם כל הכבוד - - -

ארז קמיניץ: מה היועץ המשפטי של הכנסת יגיד?

יואב קיש: הוא בעד, אין בעיה.

בצלאל סמוטריץ': אנחנו שוחחנו אתו.

בצלאל סמוטריץ': ידידי, אנחנו שוחחנו אתו, עשינו שיעורי בית.

יואב קיש: היועץ המשפטי של הכנסת תומך – מה זה "תומך"?

יואב קיש: לא בנושא העקרוני, בפרוצדורה.

בצלאל סמוטריץ': מי שיחוקק זו הכנסת בהתאם לסעיף 9 לתקנון הכנסת ולהחלטת ועדת הכנסת שהתקבלה עם התפזרותה של הכנסת הנוכחית.

בצלאל סמוטריץ': הסיבה היחידה שצריך שהממשלה תיזום את התהליך הזה הוא כדי לחסוך קריאה טרומית ולפשט את הפרוצדורה.

בצלאל סמוטריץ': שרת המשפטים בכובעה כשיושבת-ראש ועדת שרים לחקיקה, מוסמכת לקבל החלטה כזאת.

בצלאל סמוטריץ': כך היא תעשה.

בצלאל סמוטריץ': זה יובא כבקשה שלה ליושב-ראש הכנסת ומכאן והלאה הכנסת היא זו שתחוקק, אדוני היועץ המשפטי של הוועדה, לא הממשלה.

בצלאל סמוטריץ': אם אתם תתנגדו אז אנחנו נעבוד קצת יותר קשה ונעשה את זה בעצמנו.

יואב קיש: יש גם הליך להצעת חקיקה פרטית.

יואב קיש: אם נאלץ לפנות אליו, יכול להיות שנקדם אותו.

יואב קיש: זו בעיקרון החלטת הוועדה.

יואב קיש: מי שבעד שירים את ידו.

יואב קיש: בעד – פה אחד

יואב קיש: פה אחד.

יואב קיש: ההחלטה התקבלה.

יואב קיש: הישיבה נעולה.